Setahun kerajaan PH: Terus bersama membina Malaysia Baharu

Pertubuhan IKRAM Malaysia (IKRAM) mengikuti dengan dekat Perutusan Perdana oleh YAB Perdana Menteri di Putrajaya semalam, 9 Mei 2019, sempena setahun kerajaan Pakatan Harapan.

IKRAM mengucapkan tahniah kepada kerajaan atas usaha gigih dalam membina semula negara.

Pelbagai Inisiatif reformasi institusi serta polisi dan tindakan tegas dalam memerangi rasuah amat dialu-alukan dan merupakan langkah penting bagi mewujudkan kerajaan yang bersih, telus dan efisien.

Tindakan kerajaan membawa mereka yang dikatakan mengkhianati negara ke muka pengadilan diharap akan memastikan keadilan dapat ditegakkan demi kedaulatan undang-undang (rule of law).

Langkah-langkah bijak bagi menyelamat dan memulihkan institusi-institusi penting negara seperti FELDA, Tabung Haji (TH) dan Lembaga Tabung Angkatan Tentera (LTAT) adalah petanda komitmen kerajaan untuk terus membantu rakyat.

IKRAM memahami akan pelbagai cabaran yang dihadapi sepanjang satu tahun ini; antaranya barisan menteri yang belum berpengalaman, kedudukan dana negara yang terbatas serta komitmen rendah segolongan penjawat awam. Namun, dengan kesungguhan semua pihak, diharapkan kekurangan-kekurangan ini dapat diatasi pada tahun-tahun akan datang.

IKRAM juga sedar tentang usaha pelbagai pihak yang terlibat meniupkan semangat perkauman dan keagamaan sempit dalam kalangan rakyat sedikit sebanyak telah juga mengganggu kelancaran pentadbiran negara.

Namun, seperti yang YAB ucapkan, “Cukup-cukuplah mainkan isu kaum dan agama untuk kepentingan politik.”

IKRAM menyeru semua pihak untuk meletakkan kepentingan rakyat dan negara atas segala-galanya.

IKRAM juga menyambut baik pendekatan Kemakmuran Bersama yang mengandungi Tiga Objektif Utama dan Tujuh Teras Strategik seperti yang diungkapkan dalam Perutusan Perdana semalam.

Dengan pendekatan Kemakmuran Bersama, IKRAM percaya ekonomi negara akan lebih mampan, modal sosial akan dapat dimantapkan serta agihan kekayaan akan lebih adil dan dapat dinikmati oleh semua lapisan masyarakat. Ini selaras dengan ciri kelapan dan kesembilan Negara Rahmah yang diperjuangkan oleh IKRAM; Ekonomi yang Mampan dan Agihan Kekayaan yang Adil.

Meskipun kerajaan memberi markah 39.01 peratus bagi pencapaian tahun pertama, asas-asas yang telah diletakkan adalah kukuh dan IKRAM percaya pencapaian yang lebih cemerlang dapat diperoleh pada tahun-tahun seterusnya.

IKRAM akan terus berusaha untuk bersama-sama menyumbang bagi membina Malaysia Baharu yang lebih gemilang serta melahirkan rakyat yang berwawasan, kompeten dan berintegriti.

Dr Hj Mohd Parid Sheikh AhmadPresidenPertubuhan IKRAM Malaysia (IKRAM)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Misi bantuan banjir DERU IKRAM-JIM bertali arus

Dua buah NGO, Pertubuhan Ikram Malaysia (IKRAM) dan Pertubuhan Jamaah Islah Malaysia (JIM) tidak melepaskan peluang ini untuk turut sama beramal di medan realiti saat puluhan ribu manusia benar-benar mengharapkan pertolongan dan sokongan moral.

Misi bantuan IKRAM-JIM yang dikenali dengan nama DERU (Disaster and Emergency Response Unit) telah menggerakkan sukarelawan dalam kalangan ahli-ahlinya seawal 4 November lalu iaitu dua hari selepas banjir mula melanda dua negeri tersebut.

Sehingga semalam, DERU IKRAM-JIM Pusat telah menghantar empat misi ke Kedah dan Perlis. Malam tadi, misi kelima yang terdiri daripada tiga buah kereta dan 13 orang sukarelawan telah bergerak ke Alor Setar dari Pusat Komuniti JIM Taman Melawati dekat sini.

Misi ini membawa bersama sebuah waterjet dan 130 bungkusan buah tangan yang setiap satunya mengandungi sehelai sejadah, telekung dan kain sarong atau kain pelikat. Konvoi telah dilepaskan oleh Pengerusi Jawatankuasa Khidmat Masyarakat IKRAM, Prof Madya Dr Harlina Halizah Siraj pada jam 11.30 malam.

Menurut Dr Harlina (gambar), bantuan sukarelawan misi DERU lebih tertumpu kepada usaha-usaha membersih dan mengemas kawasan kediaman mangsa apabila banjir telah surut kerana bantuan seperti makanan dan barangan keperluan lain telah ditangani oleh agensi-agensi kerajaan.

“Dalam situasi seperti ini, apa yang penting ialah kebersamaan kita dengan mereka yang ditimpa musibah. Inilah sokongan moral yang patut kita berikan kerana kita faham perasaan mereka, lebih-lebih lagi apabila banjir telah surut, mereka akan pulang ke rumah dan mendapati banyak harta benda mereka musnah dan keadaan rumah mereka tunggang-langgang,” katanya.

Sehubungan perkara tersebut, Dr Harlina yang juga merupakan Naib Presiden JIM menambah, Wanita IKRAM dan Wanita JIM menghulurkan bantuan berupa peralatan solat seperti sejadah, telekung dan kain pelikat yang dibungkus kemas untuk dihadiahkan kepada mangsa-mangsa banjir. Misi malam tadi turut membawa 130 bungkusan ‘buah tangan’ tersebut serta sebuah waterjet yang akan digunakan dalam kerja-kerja mencuci.

“Selain itu, IKRAM Pusat telah menggerakkan pasukan DERU IKRAM Negeri dalam usaha bersepadu membantu masyarakat yang ditimpa musibah ini. Untuk tujuan tersebut, setiap IKRAM Negeri diminta menyumbangkan sejumlah wang untuk dikumpul dan dikendalikan oleh IKRAM Pusat dan kita gunakan wang ini dalam misi-misi yang dijalankan,” tambah beliau.

Misi DERU keenam yang akan bertolak Jumaat ini mungkin menaiki sebuah bas. Dr Harlina mengalu-alukan penyertaan daripada orang ramai yang ingin terlibat sebagai sukarelawan.  Misi ketujuh yang akan bertolak pada Sabtu, 13 November ini pula akan dianggotai oleh kumpulan doktor dan pelajar perubatan dari Institut Jantung Negara. Kumpulan ini akan membuat pemeriksaan perubatan percuma dan mewujudkan klinik bergerak untuk kemudahan mangsa-mangsa banjir di Kedah.

Dilaporkan sukarelawan DERU IKRAM Kelantan seramai 25 orang juga bertolak malam tadi dengan misi membantu mangsa-mangsa banjir di Perlis, manakala pasukan dari negeri-negeri lain juga datang bertali arus.

Sementara itu, koordinator DERU IKRAM-JIM, Aidil Akbar Mohd Yasin berkata, beliau begitu teruja apabila dihujani panggilan telefon daripada orang ramai yang ingin menyertai misi kemanusiaan ini.

“Alhamdulillah, sebaik sahaja nama dan nombor telefon saya tertera dalam sebuah rancangan televisyen membabitkan Dr Harlina, bertalu-talu panggilan dan pesanan saya terima dari seluruh Malaysia. Antaranya termasuklah seorang pesara tentera dari Terengganu, seorang penduduk di Pahang yang bersedia mengerah anak-anak muda kampung yang tidak bekerja dan seorang ibu di Selangor yang ingin menghantar dua orang anaknya yang sedang bercuti sekarang,” kata Aidil.

Orang ramai yang berminat untuk menyertai misi DERU IKRAM-JIM khususnya misi keenam ini bolehlah menghubungi Aidil di talian 013-331 4389.


Hadiah istimewa untuk Nabi dan umatnya

Menelusuri sirah panjang sebelum Israk Mikraj, ada beberapa peristiwa yang menyedihkan terjadi iaitu kematian Abu Talib, bapa saudara yang selalu melindungi dan membantu baginda saat menghadapi orang kafir dan kematian Khadijah RA, isteri yang sangat setia, dicintai dan membantu dakwahnya.

Ia ditambah pula dengan hijrahnya sebahagian daripada sahabat baginda ke negeri Habsyah berkali-kali dalam tujuan menyelamatkan agama Allah ini. Baginda sempat pergi ke Taif dalam tujuan menyeru penduduknya untuk beriman, menerima Islam dan menjadi penolong agama Allah, namun mereka menolak baginda dan menolak ajarannya.

Tatkala menghadapi keadaan yang menyukarkan itu, Allah SWT telah menghadiahkan baginda dengan mukjizat besar dan kemuliaan yang tinggi yakni Israk Mikraj, sebagaimana firman Allah:

سُبْحَانَ الَّذِي أَسْرَىٰ بِعَبْدِهِ لَيْلًا مِنَ الْمَسْجِدِ الْحَرَامِ إِلَى الْمَسْجِدِ الْأَقْصَى الَّذِي بَارَكْنَا حَوْلَهُ لِنُرِيَهُ مِنْ آيَاتِنَاۚإِنَّهُ هُوَ السَّمِيعُ الْبَصِيرُ

“Maha Suci Allah, yang telah memperjalankan hamba-Nya pada suatu malam dari Masjidil Haram ke Masjidil Aqsa yang telah Kami berkahi sekelilingnya agar Kami perlihatkan kepadanya sebahagian dari tanda-tanda (kebesaran) Kami. Sesungguhnya Dia adalah Maha Mendengar lagi Maha Mengetahui.” (Surah Al-Israa’: Ayat 1)

Kata ‘asra’ sebagaimana dalam surah al-Israa’ ayat pertama bermaksud melakukan perjalanan pada malam hari. Israk yang dilakukan oleh Nabi SAW ialah melakukan perjalanan pada malam hari dari Masjidil Haram ke Masjidil Aqsa.

Mikraj pula bermaksud naik. Mikraj adalah alat yang digunakan untuk naik. Namun mikraj Rasulullah SAW adalah naik dari bumi ke langit melewati lapis langit sampai ke langit ketujuh.

Menurut jumhur ulama, terjadinya pada 27 Rejab, setahun sebelum Nabi SAW berhijrah ke Madinah. Pada malam tersebut, Rasulullah telah melakukan perjalanan yang jauh, iaitu dari Mekah ke Baitulmaqdis, Palestin.

Kemudian, baginda naik ke langit yang dinamakan Mikraj, bermula dengan langit yang pertama hinggalah ke langit yang ke tujuh. Selepas itu, baginda naik ke Sidratul Muntaha, hingga sampai ke suatu tempat yang bernama Mustawa.

Perjalanan dengan roh dan jasad itu berlaku dalam masa yang amat singkat. Bagi mereka yang menggunakan akal semata-mata, kisah perjalanan ini tidak masuk akal kerana jarak perjalanan tersebut hampir 1,250 kilometer.

Ketika Rasulullah menyampaikan berita Israk Mikraj, baginda mengkhabarkan perjalanan tersebut hanya mengambil masa tidak sampai semalaman. Disebabkan apa yang baginda sampaikan itu, ramai dalam kalangan orang yang beriman pada mulanya menjadi kufur disebabkan tidak percaya tentang apa yang dikhabarkan oleh baginda.

Jika hanya menggunakan logik akal semata-mata, maka kita akan menolak dengan serta-merta sebarang pengkhabaran yang bertentangan dengan akal fikiran itu. Namun hakikatnya, tidak ada yang mustahil bagi Allah bahkan semua yang Allah kehendaki jika Dia mengatakan jadi, maka akan terjadilah.

Peristiwa Israk Mikraj ini mempunyai hubung kait dengan perintah menunaikan ibadah solat. Ibadah ini diperintahkan oleh Allah dengan menjemput Rasulullah SAW hadir mengadap-Nya di Arasy, bukan dengan mengutuskan malaikat Jibril alaihissalam untuk menyampaikannya ke dunia, sebagaimana perintah menunaikan ibadat puasa, zakat dan haji.

Ibadah solat menjadi perkara yang utama di sisi Allah SWT. Dengan mendirikan solat, maka tertegaklah agama Allah ini. Sebaliknya apabila meninggalkan solat, maka runtuhlah agama.

Ini bersesuai dengan hadis daripada Umar al-Khattab RA bahawa Rasulullah SAW bersabda:

“Solat itu adalah tiang agama. Barang siapa yang mengerjakannya, bererti ia menegakkan agama, dan barang siapa yang meninggalkannya, bererti ia telah meruntuhkan agama.” (Hadis Riwayat al-Baihaqi)

Pada asalnya, ibadah solat diperintahkan sebanyak 50 kali, siang dan malam hinggakan Rasulullah SAW berulang kali mengadap Allah untuk memohon agar diringankan jumlahnya. Allah SWT lantas memperkenankan permintaan baginda dengan mengurangkannya kepada lima kali sahaja. Amalan yang akan dihisab yang awal di akhirat kelak ialah solat. Sabda Rasulullah SAW yang bermaksud:

“Persoalan pertama yang akan ditanya kepada manusia pada hari akhirat ialah solat. Apabila solatnya dapat diterima (oleh Allah), makan akan diterima seluruh amalannya, dan sekiranya solatnya ditolak (oleh Allah), makan akan ditolak seluruh amalannya.” (Hadis Riwayat Ahmad, Abu Daud dan Ibnu Majah)

Hadis ini memberi pengajaran kepada manusia bahawa walaupun seseorang itu melakukan puasa Ramadan, membayar zakat, menunaikan haji, bersedekah kepada fakir miskin, berjasa besar kepada bangsa dan negara, namun jika tidak mengerjakan solat, maka seluruh amalan kebaikannya akan ditolak oleh Allah SWT.

Solat adalah suatu ibadah yang dilakukan dengan menggerakkan seluruh jasmani dan rohani. Manakala lisan (dalam solat) pula mengucapkan kalimah-kalimah yang sangat indah, mengandungi pujian, penghormatan dan harapan tinggi yang ditujukan kepada yang Maha Esa.

Apabila setiap gerak badan dan bacaan yang kita lakukan dengan ikhlas, sempurna, khusyuk dan penuh keinsafan, maka semuanya itu akan mempengaruhi diri, jasmani, rohani dan pemikiran serta akhlak sehingga solat itu benar-benar dapat mencegah daripada perbuatan keji dan mungkar.

اتْلُ مَا أُوحِيَ إِلَيْكَ مِنَ الْكِتَابِ وَأَقِمِ الصَّلَاةَ ۖ إِنَّ الصَّلَاةَ تَنْهَىٰ عَنِ الْفَحْشَاءِ وَالْمُنْكَرِ ۗ وَلَذِكْرُ اللَّهِ أَكْبَرُ ۗ وَاللَّهُ يَعْلَمُ مَا تَصْنَعُونَ

“Bacalah apa yang telah diwahyukan kepadamu, iaitu al-Kitab (al-Quran) dan dirikanlah solat Sesungguhnya solat itu mencegah daripada (perbuatan-perbuatan) keji dan mungkar. Dan sesungguhnya mengingat Allah (solat) adalah lebih besar (keutamaannya daripada ibadat-ibadat yang lain). Dan Allah mengetahui apa yang kamu kerjakan.” (Surah al-Ankabut: Ayat 45)

1. Hadiah Allah buat Nabi dan umatnya

Sebelum peristiwa Israk Mikraj, Nabi SAW telah dilanda dengan pelbagai ujian dan musibah seperti kematian isteri dan bapa saudara baginda.

Kita sebagai umat Islam hendaklah sentiasa mendekatkan diri kepada Allah SWT terutamanya ketika menghadapi kesulitan hidup. Jauhilah segala larangan-Nya dan berterusanlah meningkatkan keimanan kepada-Nya agar menjadi hamba yang sentiasa disayangi Allah SWT.

Antara yang terpenting dalam peristiwa ini adalah tentang perintah solat lima waktu sehari semalam. Antara kewajipan mendirikan solat dengan mukjizat Israk dan Mikraj, terdapat hubungan begitu mendalam sehingga digelarkan solat itu sebagai ‘al-Mikraj al-Ruhi’.

Kewajipan solat melebihi kewajipan yang lain seperti puasa, zakat dan haji. Ini adalah kerana kewajipan solat diterima secara langsung daripada Allah sewaktu Rasullullah SAW bertemu Allah pada malam Mikraj tanpa perantaraan.

Ini menunjukkan keistimewaan dan kelebihan solat berbanding ibadah-ibadah lain, dan solat juga amalan yang paling awal dihisab pada hari akhirat kelak.

3. Menjauhi perkara mungkar dan maksiat

Semasa Israk Mikraj, ketika Rasulullah SAW dibawa meninjau keadaan di neraka, baginda juga melihat pelbagai bentuk penyeksaan seperti hukuman kepada pemakan riba, penzina, pengumpat, pemfitnah dan lain-lain lagi.

Baginda juga ditunjukkan kepada satu kaum yang memecahkan sendiri kepala mereka dengan batu besar, setelah pecah ia kembali bertaut seperti sediakala.

Ini memberi iktibar supaya kita menjauhi semua perkara yang dilarang oleh Allah SWT. Jika perbuatan itulah yang dilakukan, balasan seperti itulah yang bakal diterima kelak.

Allah SWT memperlihatkan kepada Rasulullah SAW akan keagungan dan keajaiban ciptaan-Nya yang sememangnya tidak pernah terfikir oleh akal manusia. Baginda dibawa ke Sidratul Muntaha, syurga dan lain-lain.

Sesungguhnya Allah sentiasa mampu melakukan apa sahaja yang dikehendaki-Nya. Sebagai hamba kerdil yang diciptakan untuk beribadah kepada-Nya, kita wajib yakin dan percaya akan semua kekuasaan Allah SWT itu.

Sepanjang Israk Mikraj, Nabi Muhammad SAW tidak pernah lupa mengucapkan salam kepada para Rasul yang baginda temui. Ini memberi pengajaran kepada kita untuk melakukan hal yang sama sebagai penghormatan dan untuk mengeratkan hubungan antara saudara sesama Islam.

Banyak pengajaran yang terdapat dalam peristiwa Israk Mikraj terutamanya dalam melihat keistimewaan yang dikurniakan Allah kepada Rasulullah SAW sebagai bukti kepada kita tentang ketinggian martabat baginda.

Israk Mikraj juga adalah ujian buat diri umat ketika itu bagi menguji tahap keyakinan dan keimanan tentang kesahihan berlakunya peristiwa itu. Peristiwa ini juga adalah berkaitan dengan perihal iman dan hati.

Semoga kita tergolong dalam kalangan hamba-Nya yang berusaha menghayati hikmah dan mengambil pengajaran di sebalik peristiwa agung yang dihadiahkan-Nya hanya kepada Nabi SAW.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Menghindari wabak menurut perspektif Sunnah

Pakar virologi, Prof Dr Sazaly Abu Bakar telah membangkitkan kebimbangan kemungkinan COVID-19 boleh tersebar luas jika individu yang dijangkiti walaupun belum disahkan positif, menunaikan solat jemaah di masjid seperti solat Jumaat serta majlis-majlis keagamaan yang lain, sebagaimana yang dilaporkan oleh Berita Harian Online pada Ahad, 8 Mac 2020.

Kebimbangan itu adalah berdasarkan penularan wabak coronavirus yang membabitkan individu ke-26 (pada waktu tersebut) dijangkiti COVID-19 di negara ini. Ia sekali gus mewujudkan kluster jangkitan dengan lebih 40 individu yang positif dikaitkan dengannya.

Tambahan pula, ekoran jangkitan wabak ini semasa ijtimak tabligh baru-baru ini, sebanyak 77 kes positif dikesan, menjadikan keseluruhan kes meningkat kepada 238 sehingga 14 Mac 2020.

Dalam pada itu, Mufti Kerajaan Negeri Pulau Pinang, Sahibussamahah Dr Wan Salim Wan Mohd Noor baru-baru ini juga berkata, kerajaan Malaysia wajib mengambil langkah bersesuaian untuk mencegah penyakit berjangkit daripada tersebar serta mengancam kesihatan dan nyawa warganya.

Beliau menyarankan antaranya agar menghentikan buat sementara solat berjemaah di masjid dan solat Jumaat bagi mengelakkan jangkitan virus ini yang semakin menular.

Persoalannya, adakah semua saranan ini bertepatan dengan Islam melalui al-Quran dan Sunnah Nabi SAW?

Bagimenjawab persoalan ini, IKRAMedia telah berkesempatan menemu bual Ustaz Dr Syazalie Hirman Ahmad Najib, Ketua Unit Hal Ehwal Syariah IKRAM.

Kisah wabak pada zaman Umar RA

Beliau memulakan bicaranya dengan membacakan sebuah hadis sahih yang panjang yang diriwayatkan oleh Imam al-Bukhari (No. 5729) dan Imam Muslim (No. 2219). Hadis ni mengisahkan bahawa Umar bin al-Khattab RA yang merupakan Khalifah kedua ketika itu keluar bermusafir menuju ke negeri Syam.

Ketika beliau dan rombongannya sampai di daerah yang bernama Sargha, beliau bertemu dengan panglima tentera Islam iaitu Abu Ubaidah bin al-Jarrah RA bersama para sahabatnya. Mereka mengkhabarkan bahawa negeri Syam sedang dilanda wabak.

Setelah beliau berbincang dengan semua wakil sahabat Nabi SAW yang terdiri daripada Muhajirin, Ansar dan pembesar-pembesar Quraisy, Umar akhirnya membuat keputusan untuk membatalkan perjalanan ke Syam.

Keputusan beliau itu dipersoalkan dengan ditanya, “Apakah kamu hendak lari daripada takdir Allah?” Umar menjawab, “Ya, kami lari dari takdir Allah menuju takdir Allah yang lain.” Sejurus itu datang pula Abdul Rahman bin ‘Auf RA yang mengesahkan keputusan Umar tersebut dengan menyampaikan sabda Nabi SAW:

“Jika kalian mendengar wabak menular di sesuatu tempat, maka janganlah kalian pergi menuju ke sana. Apabila ia menular di tempat yang kalian berada di dalamnya, maka janganlah kalian keluar dan lari daripada tempat tersebut.”

Kisah ini menunjukkan bahawa takdir Allah SWT itu pelbagai. Allah SWT yang mentakdirkan kebaikan dan Allah SWT jualah yang mentakdirkan keburukan. Semuanya ada hikmah yang hanya diketahui oleh Allah SWT.

Sebagai tanda seseorang itu beriman dengan qada’ dan qadar, ia sepatutnya memilih takdir yang lebih baik serta mengelakkan takdir yang buruk. Setelah itu, ia reda menerima apa sahaja ketetapan yang Allah SWT tetapkan baginya.

Bagi memahami perkara ini dengan lebih jelas, dalam hadis yang lain Nabi SAW bersabda:

عَنْ أَبِي هُرَيْرَةَ قَالَ سَمِعْتُ رَسُولَ اللَّهِ صَلَّى اللَّهُ عَلَيْهِ وَسَلَّمَ يَقُولُ فِرَّ مِنْ الْمَجْذُومِ فِرَارَكَ مِنْ الْأَسَدِ

Daripada Abu Hurairah beliau berkata, aku mendengar Rasulullah SAW bersabda: “Larilah (hindarilah) penyakit kusta sebagaimana engkau lari daripada kejaran singa.” (Hadis Riwayat Imam Ahmad [No. 9345])

Saranan Nabi SAW ini bersesuaian dengan situasi yang melanda negara kita kini. Pakar-pakar perubatan telah mengeluarkan kenyataan bahawa virus COVID-19 ini bahaya dan amat aktif serta terlalu cepat merebak.

Sewajarnya orang ramai mengambil langkah berjaga-jaga agar terhindar daripada virus tersebut, apatah lagi jika ianya boleh memudaratkan nyawa. Hal ini kerana, secara umumnya Nabi SAW mengarahkan supaya menghindari sebarang bentuk mudarat seperti sabda baginda dalam sebuah hadis Riwayat Ibnu Majah (No. 2341):

عَنْ ابْنِ عَبَّاسٍ قَالَ، قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ لَا ضَرَرَ وَلَا ضِرَارَ

Daripada Ibnu Abbas dia berkata, Rasulullah SAW bersabda: “Tidak boleh mendatangkan mudarat dan tidak boleh juga perbuatan membalas kemudaratan (dengan kemudaratan yang lain).”

Hadis ini jelas menuntut agar manusia menghidari segala mudarat dan perbuatan yang boleh mendatangkan mudarat.

Di samping kita mengambil langkah berwaspada dan berjaga-jaga menghadapi virus COVID-19, perlu juga diingat bahawa penyebaran sebarang maklumat dan berita palsu berkenaan wabak ini mesti dielakkan.

Ia termasuk perbuatan mendakwa penyakit ini merupakan kesan yang berpunca daripada sesiapa atau apa sahaja yang tidak dikemukakan oleh pakar bidang merupakan satu kepercayaan karut yang pernah ditegur oleh Nabi SAW dalam sebuah hadis yang berbunyi:

عَنْ أَبِي هُرَيْرَةَ رَضِيَ اللَّهُ عَنْهُ عَنْ النَّبِيِّ صَلَّى اللَّهُ عَلَيْهِ وَسَلَّمَ قَالَ لَا عَدْوَى وَلَا طِيَرَةَ وَلَا هَامَةَ وَلَا صَفَرَ

Daripada Abu Hurairah RA daripada Nabi SAW baginda bersabda: “Tidak ada ‘adwa, tidak ada thiyarah, tidak ada hammah (kepercayaan masyarakat jahiliah tentang penularan penyakit, sial atau keburukan yang dibawa oleh sesuatu) dan tidak pula Safar (menganggap bulan Safar sebagai bulan yang membawa sial dan bencana).” (Hadis Riwayat al-Bukhari [No. 5757] dan Muslim [No. 2220])

Punca hadis ini antara lain adalah, masyarakat Arab jahiliah pada waktu itu percaya bahawa sebab datangnya penyakit adalah kerana sial yang dibawa oleh seseorang sehingga boleh merebak dan menjangkiti orang lain. Maksudnya, sesuatu penyakit itu dibawa oleh orang yang membawa sial itu.

Namun melalui hadis ini, Rasulullah SAW berusaha menghapuskan kepercayaan karut tersebut serta menafikan bahawa penularan penyakit adalah disebabkan oleh kesialan yang ada pada diri seseorang atau bulan tertentu.

Oleh yang demikian, adalah sewajarnya kita mengembalikan setiap urusan itu kepada pakar bidangnya. Maka dalam isu ini, pihak yang selayaknya mengeluarkan sebarang kenyataan adalah Kementerian Kesihatan Malaysia yang merupakan badan yang telah dipertanggungjawabkan secara rasmi oleh kerajaan. Orang ramai juga dinasihatkan agar sentiasa mematuhi segala saranan dan garis panduan yang dikeluarkan oleh Kementerian Kesihatan Malaysia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Agihan Bantuan Di Afghanistan Lancar

KABUL – Misi Kemanusiaan Afganistan 2.0 mensasarkan bantuan fokus kepada wanita dan kanak-kanak sebagai keutamaan selain daripada bantuan perubatan.

Pada hari pertama di sana, anggota misi telah bertemu pasukan Afghanistan Islamic Medical Association (AIMA) di Al-Hayat Hospital.

Dalam pertemuan itu, MyCARE turut menyumbang USD10,000 untuk bantuan bekalan ubat-ubatan dan kelengkapan Free Medical Camp di pedalaman negara itu yang akan dilaksanakan AIMA.

Ahli misi juga dibawa untuk melawat fasiliti dan perkhidmatan yang disediakan oleh hospital tersebut iaitu hospital swasta terbaik di Kabul.

IKRAM Health selaku rakan pelaksana projek perubatan merancang untuk memberi khidmat latihan dan pertukaran kepakaran bagi latihan pembantu perubatan dan paramedik.

Sebelumnya di Pakistan, MyCARE telah menyerahkan bantuan awal ke negara itu bagi meringankan beban mangsa-mangsa banjir yang melanda di sana.

Bantuan wang sumbangan berjumlah USD10,000 diserahkan Ustaz Noorsyazly Rameli kepada wakil rakan pelaksana, Al Khidmat Foundation dalam satu pertemuan di Islamabad.

Anggota misi juga menziarahi Salam University yang disambut oleh Canselor Dr Misbahullah Abdulbaqi, berpeluang melawat sekitar universiti dan mengikuti kuliah yang disampaikan kepada pelajar dalam bahasa Parsi seterusnya ke lokasi makmal yang akan ditambah baik.

MyCARE menyerahkan bantuan USD20,000 untuk menaik taraf makmal kejuruteraan seni bina universiti tersebut, selain pembelian peralatan baharu sebagai persediaan menerima pelajar baharu bagi peringkat sarjana.

Mereka turut dibawa menziarahi ibu pejabat  Ehsas Welfare & Social Services Organisation (EHSAS) yang merupakan rakan pelaksana projek MyCARE di Afghanistan sejak tahun 2019.

MyCARE juga telah menyampaikan sumbangan awal bagi membantu mangsa banjir melalui agihan pek makanan di dua lokasi terjejas iaitu di wilayah Grazny dan Logar.

Pada hari kedua pula, anggota misi telah menziarahi kampung Parwandu, pinggir Kabul bagi melaksanakan tinjauan pembangunan projek telaga tiub.

Masyarakat di sini dilaporkan terdiri daripada 500 buah keluarga terpaksa menunggu giliran lebih tiga jam untuk mendapatkan air setiap hari.

Setiap keluarga biasanya akan diwakili oleh anak-anak lelaki atau perempuan yang akan membawa sekurang-kurangnya dua hingga empat tong bersaiz 5 liter untuk membawa bekalan air ke rumah masing-masing jauh di kawasan berbukit.

Pembangunan telaga tiub merangkumi panel solar, tangki, perpaipan dan tenaga kerja dianggar bernilai USD4,000. Keperluan dan kemudahan air sangat mendesak di sini.

Keesokannya, anggota misi melawat French Medical Institute for Children di Kabul yang dihoskan oleh Dr Tariq Rahimi, pakar pembedahan plastik kanak-kanak.

Lawatan ini sebagai persediaan untuk projek latihan para doktor di Afghanistan dan projek pembedahan sumbing kanak-kanak oleh pasukan doktor dari Malaysia pada masa akan datang.

Anggota misi dimaklumkan bahawa kes sumbing sangat banyak terjadi akibat kekurangan nutrisi selain masalah bekalan air tidak bersih dan Dr Tariq melaksanakan lima pembedahan kes sumbing setiap minggu di institut tersebut.

Mereka juga menziarahi Ehsas Orphanage yang menempatkan 30 anak-anak yatim lelaki yang telah kehilangan ibu bapa mereka akibat peperangan dan sebagainya.

Bantuan sebanyak USD750 USD disalurkan dalam bentuk pek makanan asas yang sihat serta kain yang akan digunakan untuk membuat baju sejuk.

Ayuh kita bersama ringankan beban mereka di Afghanistan dengan menyumbang melalui pautan berikut:

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bantu Kanak-kanak Syria: Pendaftaran Walk4Humanity Kini Dibuka

SERI KEMBANGAN – Larian maya, Walk For Humanity 2022 kini dibuka pendaftarannya sejak 1 Julai lalu hingga 31 Ogos depan.

Bertujuan untuk membantu kanak-kanak mangsa perang Syria yang memerlukan kaki dan tangan palsu, larian ini akan bermula pada 31 Ogos hingga 16 September 2022.

Larian amal ini dianjurkan oleh Rose2Rose dengan kerjasama KRS MUSLEH, Kelab MyCARE MUSLEH, Pertubuhan IKRAM Malaysia dan Majlis Pengetua Guru Besar Sekolah Islam Malaysia (MPGBSIM).

“Program ini adalah terbuka kepada seluruh rakyat Malaysia dalam pelbagai lapisan umur, bangsa dan agama serta masyarakat antarabangsa di seluruh dunia,” kata wakil MyCARE.

Tambahnya, pihak penganjur mensasarkan untuk mengutip RM200,000 bagi membantu kanak-kanak Syria mendapatkan kaki dan tangan palsu.

“Impian ini akan direalisasikan melalui kerjasama The National Syrian Project for Prothestic Limbs (NSPPL), sebuah NGO yang fokus untuk membantu rakyat Syria yang memerlukan kaki dan tangan palsu,” jelasnya.

Untuk maklumat lanjut dan pendaftaran, sila imbas kod QR yang terdapat dalam poster atau layari www.walk4humanityr2r.krsmusleh.com.

Walk4Humanity – “Be Healthy, Do Charity”


Krisis ekonomi Lubnan: Pengajaran untuk Malaysia

Ini kerana negara tersebut kini berada dalam krisis ekonomi yang teruk di mana pendapatan ramai rakyat Lubnan tidak mencukupi untuk menyara keperluan asas mereka.

Lubnan banyak mengimport keperluan makanan. Oleh itu, apabila nilai mata wangnya jatuh dengan mendadak, harga makanan telah melambung naik sebanyak 150 peratus dalam masa kurang dari satu tahun.

Dalam kalangan rakyat biasa dan terutama yang miskin, pendapatan mereka tidak mencukupi untuk membeli makanan untuk keluarga. Itu pun jika mereka bernasib baik mempunyai pendapatan tetap.

Satu laporan menyatakan, daripada jumlah tenaga kerja sebanyak 1.8 juta, seramai 550,000 orang atau lebih kurang satu pertiga tidak mempunyai pekerjaan. Angka ini diramalkan akan terus meningkat.

Kerajaan Lubnan sekarang sudah tidak mampu membantu rakyat kerana ia sendiri sedang terbeban dengan hutang luar yang banyak iaitu lebih daripada USD35 bilion.

Pada bulan Mac yang lepas, kekurangan minat dalam kalangan institusi kewangan antarabangsa untuk terus memberi hutang kepada Lubnan mengakibatkan kerajaan Lubnan terpaksa mengisytiharkan bahawa ia tidak mampu menjelaskan sebahagian daripada hutangnya dalam bentuk Eurobond sebanyak USD1.2 bilion. Akibatnya, matawang Lubnan semakin merosot dan kos pinjaman baru turut meningkat.

Lubnan sekarang terdesak dan oleh itu sedang memohon kepada IMF untuk mendapat bantuan kewangan. Sudah tentu bantuan tersebut, jika diluluskan, akan mempunyai syarat yang ketat.

Antara lain kerajaan Lubnan akan diminta oleh IMF untuk menaikkan kadar cukai dan juga kadar faedah, serta mengurangkan perbelanjaan kerajaan termasuk menghapuskan subsidi. Ini sudah tentu akan mengakibatkan rakyat akan bertambah sengsara.

Kemungkinan berlakunya rusuhan oleh rakyat yang marah tidak mustahil akan berlaku jika syarat ketat yang dikenakan oleh IMF dilaksanakan oleh kerajaan Lubnan.

Persoalannya ialah bagaimanakah Lubnan terjebak dalam masalah ini?

Dua punca utama kepada masalah Lubnan ialah sistem politik yang mempunyai unsur korupsi dan nepotisme yang berleluasa, serta kebergantungan kuat kerajaan Lubnan kepada hutang, terutama sekali daripada institusi kewangan luar negara.

Unsur korupsi dan salah guna kuasa berpunca daripada sikap masyarakat yang mengambil ringan terhadap amalan tersebut serta wujudnya beberapa suasana politik sektarian dalam masyarakat. Rakyat Lubnan berpecah kepada beberapa kumpulan, dan mereka saling bersaing untuk mendapat pengaruh dan kuasa.

Antara kumpulan utama yang dimaksudkan itu adalah puak Kristian dan sekular (di bawah payung parti At-Tayyar al-Watani al-Horr dan parti At-Tayyar Marada), puak Syiah (yang berpayung di bawah parti Amal dan parti Hezbollah) dan puak Sunni (di bawah payung parti Tayar Al-Mutakbal, Jamaah Al-Islamiya, Al-Karama dan Hizb Ittihad).

Akibat daripada persaingan untuk mendapatkan sokongan, pemimpin-pemimpin parti politik daripada pelbagai kumpulan ini cenderung untuk beramal dengan amalan korupsi dan nepotisme.

Dana kerajaan banyak dibazirkan. Ini kerana sebahagian dana tersebut akan disalurkan oleh pemimpin-pemimpin parti kepada penyokong masing-masing untuk memperkuatkan kedudukan politik mereka.

Tidak hairanlah kerajaan Lubnan akhirnya terbelenggu dengan hutang yang banyak. Dalam senarai kerajaan yang paling banyak berhutang (berbanding saiz ekonomi negara), Lubnan berada di tempat ketiga dengan hutang berbanding KNK (atau saiz ekonomi negara) sebanyak 152 peratus.

Jelaslah bahawa satu lagi punca utama kepada masalah ekonomi Lubnan ialah kebergantungan yang tinggi kepada sumber hutang, terutama daripada luar negara.

Selama ini, keadaan tersebut dapat ditangani dengan sokongan pengaliran masuk matawang asing (kebanyakannya dalam bentuk Dolar Amerika) ke Lubnan oleh rakyat Lubnan sendiri yang berkerja di luar negara. Namun, sumber tersebut telah menurun secara mendadak daripada 25 peratus berbanding KNK pada tahun 2008 menjadi hanya 14 peratus pada tahun 2019.

Masa depan ekonomi Lubnan sebenarnya sangat membimbangkan. Kesengsaraan yang dihadapi oleh rakyatnya mungkin akan berterusan untuk jangka masa yang lama kerana dua faktor utama yang dibincangkan di atas tidak mudah untuk diselesaikan kerana ia sudah menjadi sebahagian daripada nilai masyarakat.

Adalah diharapkan masalah ekonominya tidak akan menjadi punca kepada konflik ganas sektarian antara puak-puak yang bertelagah seperti yang telah berlaku pada tahun 1980-an yang telah mengorbankan ribuan nyawa.

Apa yang lebih penting bagi kita ialah mengambil iktibar daripada masalah serius yang sedang dihadapi oleh Lubnan. Bagaimana kita hendak memastikan masalah yang sama tidak berlaku di negara ini?

Pengajaran pertama ialah amalan korupsi dan nepotisme oleh pemimpin politik tidak boleh dibiarkan berleluasa. Walaupun persaingan antara ahli politik dan antara parti politik tidak dapat dielakkan dalam sistem demokrasi berparlimen, namun ia mestilah persaingan yang sihat dan bukan melalui cara salah guna kuasa dan amalan nepotisme.

Rakyat hendaklah bijak untuk tidak diperalatkan oleh pemimpin yang akan cuba memainkan sentimen puak serta sentimen perkauman, walhal sebenarnya mereka dan kroni mereka sedang giat memperkayakan diri masing-masing.

Kedua, masyarakat perlu berusaha untuk memastikan dana kerajaan tidak dibelanjakan oleh pemimpin untuk menyokong amalan korupsi dan nepotisme. Prinsip ketelusan dan akauntabiliti mesti diperkuatkan dalam sistem kewangan kerajaan.

Sebenarnya amalan ini tidak mungkin berlaku jika keadaan kewangan negara tidak mencukupi. Malangnya keadaan kemampuan kewangan kerajaan ini sering kali dipalsukan atau dimanipulasikan dengan cara menambahkan hutang kerajaan.

Oleh itu, pengajaran penting yang ketiga ialah rakyat mestilah sensitif dengan keadaan keberhutangan kerajaan. Sebenarnya selagi institusi kewangan dari dalam dan luar negara sanggup memberi hutang kepada kerajaan, selagi itulah pemimpin yang memegang tampuk kuasa akan mengatakan bahawa kerajaan masih mampu untuk berbelanja.

Hakikat bahawa sebenarnya kerajaan tidak mampu hanya akan disedari apabila institusi kewangan enggan memberi pinjaman lagi kepada kerajaan. Malangnya pada ketika itu, nasi sudah menjadi bubur. Itulah yang telah berlaku di Lubnan. Persoalannya adakah kita mahu menunggu nasi menjadi bubur di Malaysia juga?

Profesor Dr Mohd Nazari IsmailUniversiti Malaya19 Julai 2020

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Syria: Penghijrahan pelarian terbesar selepas Perang Dunia ke-2

“Apa yang membimbangkan adalah peningkatan kehadiran kanak-kanak tanpa ditemani atau mereka yang terpisah daripada keluarga begitu juga wanita yang kesemuanya terdedah kepada penyakit, trauma keganasan, eksploitasi dan penyeludupan.

“Lebih menyedihkan ialah apa yang berlaku dalam krisis dan peperangan, wanita dan kanak-kanak yang paling terkesan dalam konflik bersenjata dan keganasan berasaskan gender,” ujarnya dalam satu sidang media sempena Hari Wanita Antarabangsa 2016 pada Jumaat lalu di Kompleks Pertubuhan IKRAM Malaysia (IKRAM) di sini.

Beliau yang juga Setiausaha Lembaga Pemegang Amanah Humanitarian Care Malaysia Berhad (MyCARE) menyeru kepada masyarakat dunia dan badan-badan berwajib memberi perhatian serius terhadap kesengsaraaan yang dialami pelarian-pelarian ini khususnya wanita dan kanak-kanak.

Tambahnya, Rose2Rose turut menggesa masyarakat dunia agar memperakui peranan dan kepentingan wanita dan lelaki bekerja bersama, saling lengkap melengkapi dalam usaha menghasilkan sebuah masyarakat yang lebih sejahtera, berasaskan sikap saling hormat menghormati, sedia dihisab dan bertanggungjawab.

“Rose2Rose percaya semua kanak-kanak perempuan dan wanita seharusnya diberi peluang yang luas untuk menimba ilmu dan memperoleh kemahiran kehidupan bagi memastikan kesejahteraan mereka serta anak-anak, keluarga dan masyarakat di bawah tanggungjawab mereka,” kata Norsham.

Beliau juga menggesa semua pihak untuk memberikan yang terbaik bagi meringankan kesengsaraan wanita dan kanak-kanak yang amat terkesan oleh tragedi-tragedi ini kerana wanita semestinya disayangi, dipelihara dan dilindungi setiap masa daripada bahaya dan tidak sama sekali diperlakukan sebaliknya.

Foto Sidang Media: http://on.fb.me/1THoVpQ Kenyataan Media: http://on.fb.me/21qDVrh


Menjunjung kasih titah Yang di-Pertuan Agong

Pertubuhan IKRAM Malaysia (IKRAM) menjunjung kasih titah, pendirian dan pandangan-pandangan yang dikemukakan dengan penuh bijaksana oleh DYMM Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan DYMM Raja-Raja Melayu melalui Kenyataan Media Penyimpan Mohor Besar Majlis Raja-raja pada 16 Jun 2021.

IKRAM merafakkan setinggi-tinggi penghargaan di atas keprihatinan Seri Paduka Baginda Yang di-Pertuan Agong dan DYMM Raja-Raja Melayu yang telah mendengar suara hati rakyat yang ditimpa pelbagai beban kesusahan akibat wabak Covid-19, keadaan ekonomi dan sosial yang membimbangkan dan suasana politik yang tidak stabil.

IKRAM menjunjung kasih titah Seri Paduka Baginda Yang di-Pertuan Agong yang menzahirkan pendirian agar Parlimen segera bersidang sebagai mekanisme semak dan imbang untuk menjamin berlakunya tadbir urus yang telus, berintegriti dan bertanggungjawab kepada rakyat.

Titah berkenaan adalah sejajar dengan cadangan yang telah dikemukakan secara bersama oleh IKRAM serta lebih empat puluh (40) rakan Pertubuhan Bukan Kerajaan dan Pertubuhan Masyarakat Sivil pada 15 Jun 2021.

IKRAM juga amat menghargai pendapat Raja-Raja Pemerintah akan betapa pentingnya sebuah kerajaan yang stabil dan mendapat keyakinan serta mendapat sokongan majoriti rakyat.

Lanjutan daripada titah, pendirian dan pandangan-pandangan Seri Paduka Baginda Yang di-Pertuan Agong dan DYMM Raja-Raja Melayu berkenaan, IKRAM menggesa agar wabak Covid-19 serta krisis ekonomi dan krisis sosial ditangani oleh kerajaan secara inklusif dengan melibatkan semua pihak berkepentingan dan mengetepikan perbezaan politik.

IKRAM sekali lagi menegaskan kesediaan untuk berganding bahu dengan pelbagai pihak untuk menyelesaikan permasalahan yang sedang melanda negara tercinta.

Dr Hj Mohd Parid Sheikh Ahmad
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tersilap kata, kaget jadinya

Telajak perahu boleh diundur, telajak kata buruk padahnya. Tidak silaplah peribahasa ini sesuai untuk dikaitkan kepada sesiapa yang ‘terlepas cakap’ atau dengan kata lainnya ‘cakap sedap mulut saja.’

Ingatan ini sesuai dijadikan pengajaran kepada sesiapa pun terutamanya influencer, pemimpin negara, tokoh, agamawan dan selebriti. Pendek kata, semua yang ada pengikut, tidak kira di medium mana pun.

Sebagaimana maksud peribahasa itu, setiap kita perlu berhati-hati apabila bercakap kerana ditakuti akan menyinggung perasaan orang lain.

Sering kali ketika berbicara, tidaklah seseorang itu berniat atau sedar akan membuatkan orang lain tersinggung. Namun, kalau sudah terlepas cakap, padah akibatnya.

Boleh jadi ada sahaja yang mampu menerima dengan sebaiknya apa yang dikatakan seseorang itu. Namun, tentunya tidak semua manusia ini sisi pandangnya sama.

Normalnya manusia punya rasa dan pandangan yang sukar dimengertikan, apalagi jika sesuatu ucapan yang disampaikan seseorang itu yang bersifat menyentuh peribadi.

Suka saya kongsikan pandangan netizen berikutan isu yang berlegar di media sosial semalam berkaitan video ucapan seorang ternama berkaitan wanita dan jodoh.

Ia turut mendapat reaksi spontan pensyarah Jabatan Pendidikan Perubatan UKM, Prof. Datuk Dr Harlina Halizah Siraj selepas selesai menonton video tersebut.

“Dr Har rasa kaget, terkejut besar dan kecewa bercampur-baur dengan apa yang dinyatakan. Dr Har memahami mengapa ramai warga netizen yang turut merasa terkilan.”

Malahan menurutnya lagi, pastinya ada yang tersinggung, terguris dan berkecil hati khususnya bila aspek sensitif seperti jodoh disentuh secara langsung, tanpa berlapik dan berselindung.

Beliau yang juga pengasas Akademi Dr Har menerusi status Facebooknya sangat berharap agar kita semua lebih berhati-hati apabila menyentuh aspek jodoh pertemuan dan tidak mudah menyalahkan faktor-faktor yang sangat variable seperti karakter, personaliti dan jangkaan seseorang semata-mata.

Seorang aktivis yang juga peguam, Puan Fadhlina Sidek di statusnya berkata, “I don’t do bodoh-bodoh sikit to get a husband.”

Sebelumnya beliau turut mengingatkan, dalam unjuran syariat, pemilihan jodoh adalah dengan keutamaan agama, keturunan, harta, kafaah (kemampuan). Tidak ada anjuran bodoh-bodoh sikit.

“Minta maaf. Tapi mak Saya tidak pernah ajar saya untuk jadi perempuan bodoh-bodoh sikit. Mak saya suruh jadi pandai sepandai-pandainya. Suami saya pun didik anak perempuan saya jadi perempuan pandai.”

Lagi menarik pada status Cik Puan Azzah Abdul Rahman yang telah dipadam oleh Facebook dengan peringatan “Your post goes against our Community Standards on hate speech.”

“Bukan kita tidak faham hal yang dimaksudkan. Kita tidaklah terlalu bodoh. Tetapi kata-kata itu menyakiti dengan beberapa cara.”

Sebenarnya, status beliau sangat menarik untuk saya kongsikan, namun ia telah dipadam oleh FB dan Cik Puan Azzah berkata pada statusnya yang lain:

“Ke mana hilangnya post tadi? Ke sini. Hate speech katanya. Hebat, troopers.”

Boleh jadi, begitulah kuasa viral yang dilawan oleh troopers. Namun, pengajaran besar dengan situasi yang terbuat oleh seorang ternama ini perlu dihayati dan dipeduli.

Maka, disarankan juga supaya menggunakan bahasa Melayu standard untuk lebih selamat. Boleh jadi, ketika menggunakan  loghat atau dialek atau ‘term-term’ tertentu, untuk sesebuah negeri yang lain berbeza sekali maksudnya.

Siapa pun diri kita, beringatlah sebelum berkata-kata agar ‘pisang tak berbuah dua kali.’

Teguran yang tegas, berisi dan berhikmah daripada seorang perempuan yang sangat saya hormati Dr Harlina ini, seharusnya sesiapa pun dapat ambil iktibarnya, agar perkara yang sama tidak berulang lagi.

Apa yang penting, walau bagaimana bagus dan ramai pengikut sekalipun, jika sesuatu yang ingin disampaikan itu bukanlah bidang atau ahli dalam perkara itu, berusahalah tutup mulut daripada memperkatakannya di khalayak.

Barangkali boleh saja menyampaikannya dalam lingkungan sendiri, namun tetaplah berhati-hati agar ia tidak menjadi tular dan mendapat kecaman masyarakat.

Tidak terkecuali, kata-kata itu laju berlegar di media sosial sedari semalam. Marah, geram dan pelbagai rasa netizen dapat disaksikan, bahkan menjadi sindiran juga sarkastik.

Sebelum ini juga, netizen telah bangkit menyatakan tidak setuju mereka. Telah saya tuliskan pada Januari lalu dengan tajuk ‘Serahkan kepada yang ahlinya’, suka saya kongsikan tentang ini.

Dalam buku ‘Falsafah Ilmu’ yang ditulis oleh S. Suriasumantri (1998) mengatakan:

Suatu ketika seorang masyarakat awam bertanya kepada seorang ahli falsafah yang bijak, “Beritahu saya berapa banyak orang yang ada dalam hidup ini berdasarkan pengetahuannya?”

Ahli falsafah itu menarik nafas panjang dan melaungkan:

“Ada orang yang tahu dirinya tahu.

Ada orang yang tahu dirinya tidak tahu.

Ada orang yang tidak tahu dirinya tahu.

Ada orang yang tidak tahu dirinya tidak tahu.”

Kata-kata ahli falsafah di atas jika boleh diterjemahkan ke dalam bahasa yang mudahnya, adalah seperti berikut:

“Ada orang yang memahami mengikut pengetahuan mereka, ada orang yang merasa mereka memahami walaupun mereka tidak mempunyai pengetahuan atau pengetahuan mereka salah, ada orang yang gagal memahami pengetahuan mereka, dan ada orang yang gagal memahami kerana mereka kekurangan pengetahuan.”

Demikianlah, janganlah memandai-mandai dalam sesuatu hal yang bukan bidang kita.

Jadi, kena fikir bersungguh-sungguhlah sebelum berkata sesuatu, apatah lagi kita pada zaman yang serba moden, laju dan kuasa tular menjadi ‘makanan’ harian netizen.

Sebagaimana yang pernah saya tuliskan di bawah tajuk ‘Waspada dengan kuasa ‘viral’.

Rezeki, jodoh, ajal itu telah jelas sebagai rahsia Allah. Maka, apa lagi yang ingin kita ‘memandai-mandai’ mengatakan tentangnya. Dalam  hadis yang diriwayatkan Bukhari dan Muslim, Rasulullah SAW bersabda:

“Sesungguhnya seorang daripada kamu dikumpulkan penciptaannya dalam perut ibunya selama 40 hari dalam bentuk nuthfah (bersatunya sperma dengan ovum), kemudian menjadi ‘alaqah (segumpal darah) seperti itu pula, kemudian menjadi mudhghah (segumpal daging) seperti itu pula.

Kemudian, malaikat diutus kepadanya untuk meniupkan roh di dalamnya dan diperintahkan untuk menulis empat hal, iaitu menuliskan rezekinya, ajalnya, amalnya, dan celaka atau bahagianya.

Maka demi Allah yang tidak ada Tuhan yang berhak disembah dengan benar melainkan Dia, sesungguhnya salah seorang daripada kamu beramal dengan amalan ahli syurga, sehingga jarak antara dirinya dengan syurga hanya tinggal sehasta, tetapi catatan (takdir) mendahuluinya lalu ia beramal dengan amalan ahli neraka, maka dengan itu ia memasukinya.

Dan sesungguhnya salah seorang daripada kamu beramal dengan amalan ahli neraka, sehingga jarak antara dirinya dengan neraka hanya tinggal sehasta, tetapi catatan (takdir) mendahuluinya lalu ia beramal dengan amalan ahli syurga, maka dengan itu ia memasukinya.”

Tentunya bicara tentang jodoh, rezeki, ajal berkait rapat dengan tauhid atau keimanan seorang Muslim iaitu iman (percaya, yakin) dengan takdir Allah SWT.

Sebagaimana kita ketahui, semua hal di dunia ini sudah ditakdirkan Allah, tetapi manusia memiliki kehendak dan ikhtiar. Namun, janganlah sewenangnya kita membicarakan perkara itu sesukanya.

Maka, solusi terbaik adalah kita perlu meyakini bahawasanya semua takdir semesta telah ditetapkan oleh Allah SWT sejak awal mula penciptaan dan manusia memiliki kehendak dan ikhtiar untuk menentukan dan memilih yang yang terbaik baginya.

Sebagaimana Khalifah Umar al-Khattab RA dengan kalimahnya yang terkenal, “Kita pergi daripada takdir Allah kepada takdir Allah yang lain,” kerana kita tidak tahu yang mana takdir kita.

Oleh yang demikian, tetaplah yakin dengan takdir Allah SWT dan terus berusaha untuk menjadi yang terbaik dan melakukan hal-hal yang baik agar kehidupan kita berakhir dalam kebaikan iaitu syurga sebagai destinasi yang disasarkan.

Seperti biasa, sesiapa pun boleh setuju untuk bersetuju dan boleh setuju untuk tidak bersetuju dengan penulisan saya ini. Moga tetap ada manfaat dan kebaikannya.

Atriza Umar
Pegawai Penerangan dan Perhubungan
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Naluri kemanusiaan di celahan musibah

Musibah datang untuk memuhasabah insan. Di celahan jerlus lumpur, air bah yang mengganas, rumah-rumah yang hancur lebur, jalan-jalan yang sudah tidak kelihatan, lahir jiwa-jiwa insan yang terus menerobos akar umbi mengembalikan harapan kemanusiaan.

Pertubuhan IKRAM Malaysia (IKRAM) terus menggerakkan jenteranya menyantuni mangsa dari hari pertama perkhabaran musibah diterima.

Sinergi lima institusi di bawah pertubuhan ini iaitu Yayasan IKRAM Malaysia (i-Bantu), Humanitarian Care Malaysia (MyCARE), Hidayah Centre Foundation (HCF), Persatuan Belia Harmoni Malaysia (HARMONI) dan Persatuan Kesihatan IKRAM Malaysia (IKRAM Health) terus merancakkan lagi gerak kerja untuk membantu ahli-ahli dan masyarakat yang terjejas.

Ahli-ahli pertubuhan ini yang datang dari pelbagai latar belakang terus turun melakukan kerja-kerja islah membantu masyarakat yang diuji musibah banjir di serata Malaysia, tidak terkecuali di Pahang.

Catatan ini menyoroti sebahagian pengalaman para sukarelawan di Pahang yang turun padang membantu insan-insan pilihan Tuhan yang diuji dengan musibah banjir, mengambil iktibar nilai-nilai kemanusiaan yang hadir di celahan musibah.

Menurut Puan Khadijah Atan, seorang pesara guru, naluri dan semangat kesukarelawanan hadir meskipun beliau dan suami bukanlah seorang jutawan, tetapi kerana merasai denyut nadi keperitan insan yang diuji.

“Mereka yang diuji adalah saudara sendiri yang dihubungkan oleh jalur kemanusiaan,” jelasnya.

Tambahnya, beliau juga ingin merasai peluang dan relung amal yang dibuka luas oleh Tuhan, iaitu peluang untuk mendapatkan syurga yang seluas langit dan bumi terbuka luas di celahan musibah buat mereka yang berbakti, mengambil inspirasi daripada ayat 245 Surah al-Baqarah.

“Siapakah orangnya yang (mahu) memberikan pinjaman kepada Allah sebagai pinjaman yang baik (yang ikhlas) supaya Allah melipatgandakan balasannya dengan berganda-ganda banyaknya?”

Menurutnya, beliau diberikan sedikit tenaga, masa dan kesihatan untuk menyumbang dan membayangkan betapa indahnya mendapat doa-doa daripada insan pilihan Tuhan yang diuji dengan musibah yang berat.

“Sering kali juga saya merasakan, usaha yang saya dilakukan masih sedikit dibandingkan dengan pertolongan yang diberikan oleh sahabat-sahabat lain.”

Ujarnya, kalam Tuhan berkenaan berlumba-lumba mengejar kebaikan (fastabiqul khairat) menyuntik semangatnya untuk terus memberi.

Di sisi lain, seorang pensyarah perubatan di Universiti Islam Antarabangsa Malaysia (UIAM), Dr Aszrin Abdullah yang turut aktif dalam gerak kerja kemanusiaan melebihi puluhan tahun berkongsi pengalaman hidupnya sendiri yang menjadi pelajaran besar baginya memotivasi diri membantu insan lain.

Berasal dari keluarga B40, Dr Aszrin pernah merasai keperitan hidup tanpa kenderaan dan merasai baju baru cuma sehelai setahun.

“Pengalaman semasa dihimpit tekanan kewangan semasa menemani suami menyambung pengajian di Australia sering kali memberi muhasabah kepada saya untuk merasai denyut nadi keperitan insan lain,” katanya.

Menurutnya, berada dalam NGO IKRAM, beliau banyak didedahkan dan diberi peluang melatih diri memberi khidmat bakti melalui agensi-agensi IKRAM seperti IKRAM Health, i-Bantu dan Malaysians Against Pornography (MAP).

Sebagai pensyarah perubatan, ujarnya, beliau sibuk dengan pelbagai urusan membangunkan kerjaya, namun jiwanya yang selembut salju berkongsi tip untuk menyeimbangkan kerjaya dan kehidupan sebagai aktivis kemasyarakatan adalah dengan merancang masa dengan baik.

“Saya merancang awal aktiviti kehidupan bulanan dan mingguan dengan membahagikan masa kepada empat bahagian iaitu medan NGO atau aktiviti kemasyarakatan, keluarga, karier dan juga penjagaan diri (self-care),” jelasnya.

Seorang lagi pensyarah UIAM, Dr Bisha Fathamah Uzir yang juga aktif menyantuni kanak-kanak juga berkongsi rasa bahawa kegembiraan ikhlas dan wajah tulus kanak-kanak sering menyuntik rasa untuk terus memberi.

Beliau juga diuji Tuhan dengan kesusahan semasa kecil, namun beliau dididik untuk tidak meminta meskipun layak. Beliau mengerti bahawa di sana ramai yang malu meminta meskipun diuji derita dan bantuan yang diberikan adalah sungguh bermakna.

Di celahan kesibukan, beliau sungguh memberi inspirasi dengan mengungkapkan:

“Masa juga adalah milik Allah, dan sebagai manusia, kita perlu berdoa meminta kelapangan masa dan pasti Allah hadirkannya dalam segala bentuk dan ruang yang mampu dipenuhi.”

Seorang guru, Puan Norakhmar Muhammad yang juga merupakan Ketua Wanita IKRAM Pahang sering memperbaharui niatnya membantu masyarakat adalah untuk mendapat keredaan Tuhan semata-mata.

Beliau meyakini gerak kerja berkumpulan berbanding aktiviti solo kerana merasakan ia adalah lebih tersusun dan sistematik. Menurutnya, semua aktivis adalah seperti batu bata yang saling melengkapi dan memiliki kelebihan masing-masing.

Dengan sifat keibuan yang tinggi, beliau menasihati, usah merasakan amal yang besar sebagai besar, dan amal yang kecil sebagai kecil.

“Buatlah seikhlas hati kerana Tuhan juga yang akhirnya menilai setiap amal dan sebagai manusia yang kerdil rebutlah dan lakukan yang terbaik dalam setiap peluang relung amal dengan penuh ihsan dan keikhlasan,” pesan beliau.

Beliau juga merasakan sinergi antara mereka yang muda dan yang lebih senior akan membantu gerak kerja dengan lebih baik lagi terutamanya pada era teknologi moden ini.

Puan Julianti Kasim, seorang guru juga aktif bersama membantu kerja-kerja kemanusiaan. Beliau tidak menjadikan kesibukan sebagai alasan meskipun bergelar ibu, guru dan juga menjawat jawatan Timbalan Ketua Wanita IKRAM Pahang.

Kesibukan mengurus karier, keluarga dan kerja kemasyarakatan menjadikan beliau lebih matang mengurus kehidupan. Turut mesra dengan panggilan Kak Husna, beliau merasakan dalam dirinya suatu rasa unik yang sering menjentiknya untuk membantu mereka yang diuji semampunya.

Malah sering kali beliau merasakan bahawa ia adalah satu tanggungjawab yang bakal dipersoalkan kelak di akhirat. Ayah beliau adalah qudwah dan contoh tauladan yang baik untuk dirinya.

“Kehidupan yang sukar dan cara ayah bersusah payah mencari rezeki dan dalam celahan keperitan sendiri masih berusaha membantu yang lain, menjadikan saya juga mencuba untuk menyumbang sedaya mampu,” kata beliau.

Seorang lagi pensyarah muda dari Universiti Malaysia Pahang (UMP) di Fakulti Teknologi Kejuruteraan Kimia dan Proses, yang juga kini menyambung pengajian PhD, Encik Najib Razali juga sering meluangkan masa dalam kerja-kerja kesukarelawanan.

Beliau mengingatkan bahawa definisi ‘sukarela’ menurut Kamus Dewan adalah kehendak sendiri, tidak dipaksa-paksa, tidak dikerah dan dengan rela hati.

“Musibah bukan hanya diturunkan untuk mereka yang diuji dengan banjir, malah nikmat juga adalah ujian yang akan dipersoalkan di akhirat kelak,” katanya.

Menurutnya, beliau banyak merasai kebaikan dan nikmat Tuhan dalam kehidupan dan sering memiliki naluri untuk berbagi yang tinggi.

Tidak kurang juga ada aktivis di luar negara seperti Puan Chena Abdullah yang menyumbang tenaga sebagai koordinator sukarelawan meskipun jauh di benua Jepun. Dr Nadzirah Basri, seorang pakar psikologi klinikal juga memberikan khidmat berupa bantuan psikospiritual dalam membantu memulihkan trauma mangsa banjir.

Menurut Yang Dipertua IKRAM Pahang, Encik Suhaimi Mohd Aripin, IKRAM adalah sebuah NGO yang sentiasa fokus dan istiqamah dalam misi kebajikan, dakwah dan pendidikan.

“Musibah banjir kali ini sungguh menginsafkan, dan pastinya dengan izin Allah jua IKRAM Pahang mampu menyalurkan bantuan dan sumbangan buat mereka yang teruji,” kata beliau.

Beliau juga merakamkan ucapan terima kasih kepada semua penyumbang yang berusaha sedaya mampu memberikan sumbangan tenaga, bahan keperluan, wang ringgit dan juga alatan kebersihan.

Di samping itu, keredupan ukhwah terus dirasai dengan kehadiran ahli IKRAM dari serata Malaysia seperti Johor, Perak, Perlis, Terengganu, Kedah dan lainnya yang turut turun membantu.

Begitulah sedikit bingkisan daripada beberapa sukarelawan yang sudi berkongsi pengalaman menyantuni masyarakat. Pastinya di sana, mereka adalah sebahagian daripada gagasan besar kemanusiaan yang melangkaui sempadan negeri, bangsa dan agama.

Ada juga yang berterusan berada di medan dan membiarkan amal berbicara. Namun perkongsian yang sedikit ini diharap terus meloncakkan motivasi dan semangat untuk terus memaknai bahawa erti hidup adalah memberi.

Melalui perkongsian pengalaman mereka, benarlah kalam Tuhan dalam Surah al-Baqarah ayat 177 untuk mereka yang mahu mengambil pedoman.

“Bukanlah perkara kebajikan itu hanya kamu menghadapkan muka ke pihak timur dan barat, tetapi kebajikan itu ialah berimannya seseorang kepada Allah, dan hari akhirat, dan segala malaikat, dan segala Kitab, dan sekalian Nabi; dan mendermanya seseorang akan hartanya sedang ia menyayanginya, – kepada kaum kerabat, dan anak-anak yatim dan orang-orang miskin dan orang yang terlantar dalam perjalanan, dan kepada orang-orang yang meminta, dan untuk memerdekakan hamba-hamba abdi; dan mengerjanya seseorang akan sembahyang serta mengeluarkan zakat; dan perbuatan orang-orang yang menyempurnakan janjinya apabila mereka membuat perjanjian; dan ketabahan orang-orang yang sabar dalam masa kesempitan, dan dalam masa kesakitan, dan juga dalam masa bertempur dalam perjuangan perang Sabil. orang-orang yang demikian sifatnya), mereka itulah orang-orang yang benar (beriman dan mengerjakan kebajikan); dan mereka itulah juga orang-orang yang bertakwa.”

Dr Ummu Afeera Zainulabid
Ahli Jawatankuasa Advokasi
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pengharaman jualan rokok, rokok elektronik di Kedah lebih penting

Kerajaan negeri Kedah baru-baru ini dilaporkan tidak lagi akan memberi kelulusan lesen premis perjudian dan mengehadkan aktiviti penjualan arak di seluruh negeri, berkuat kuasa serta-merta.

Menerusi pihak berkuasa tempatan, kerajaan negeri tidak akan memberi lagi lesen premis dan mana-mana lesen premis yang telah tamat tempoh tidak akan diperbaharui lagi untuk operasi perjudian.

Kedua-dua aktiviti ini walau bagaimanapun hanya melibatkan segelintir sahaja orang Islam di negeri itu. Berbanding dengan merokok, umum mengetahui bahawa majoriti perokok di Malaysia adalah orang Melayu.

Malah menurut National Health and Morbidity Survey (NHMS) 2019, direkodkan prevalen sebanyak 27.6 peratus penduduk Kedah yang berusia 15 tahun ke atas adalah perokok dan lebih mengaibkan, jumlah tersebut merupakan yang tertinggi di negara ini.

Oleh hal yang demikian, adalah diseru agar kerajaan negeri yang dijulang sebagai kerajaan Melayu Islam ini, dapat membuat tindakan yang sama terhadap penjualan rokok dan rokok elektronik serta vape kerana ia merupakan tindakan yang lebih penting dan prioriti.

Antara langkah yang boleh dilakukan adalah seperti berikut:

Langkah-langkah berstrategi ini lebih patut menjadi keutamaan kerajaan negeri dalam usaha untuk menghindarkan umat Islam daripada terus terbelenggu dengan ketagihan merokok, seterusnya dapat mengurangkan prevalen perokok di negeri tersebut.

Sebagai peringatan mesra, merokok telah difatwakan haram oleh Majlis Agama Negeri Kedah pada tahun 1970, manakala penggunaan rokok elektronik, vape dan shisha stick pula telah difatwakan haram pada tahun 2015.

Antara dalilnya adalah kerana ia terbukti memudaratkan diri sendiri serta orang lain dan perbuatan memudaratkan ini merupakan perkara yang diharamkan oleh Allah SWT.

“Dan janganlah kamu sengaja mencampakkan diri kamu ke dalam bahaya kebinasaan (dengan bersikap bakhil).” (Surah al-Baqarah: 195)

“Tidak ada kemudaratan dan tidak boleh berbuat kemudaratan.” (HR Ahmad, No. 2865 dan Ibnu Majah, No. 2340)

Oleh itu, sebenarnya tiada alasan dan penangguhan lagi bagi kerajaan negeri Kedah untuk melarang penjualannya oleh orang Islam atau sekurang-kurangnya mengehadkan penjualannya di seluruh negeri, selaras dengan fatwa pengharamannya oleh autoriti agama negeri berkenaan.

Dr Mohd Afiq Mohd Nor
Aktivis Kempen Bebas Asap Rokok dan Vape


Segarkan penulisan, jayakan perubahan

Tambahnya ketika merasmikan Mesyuarat Agung Tahunan Penulis Wanita IKRAM Nasional (PenaWan) 2017, umat pada hari ini sedang melalui satu fasa peralihan bahawa mereka tidak kuat tetapi tidaklah begitu lemah, di mana para penulis perlu mengambil kesempatan untuk merapatkan jurang perbezaan dan mengisi ruang tersebut.

“Dalam situasi ini, kita sebagai para da’ie mempunyai banyak peranan yang boleh dimainkan,” kata beliau dalam mesyuarat yang berlangsung meriah pada Sabtu, 25 Februari lalu di Pejabat IKRAM Shah Alam di sini.

Jelasnya, bidang penulisan merupakan salah satu daripada relung dan medan dakwah IKRAM yang telah diwujudkan sekian lama bagi membantu mencapai rancangan IKRAM 1619 untuk memacu perubahan masyarakat dan negara.

Ucapan perasmian, perkongsian Muharikah dan para peserta PenaWan

Mesyuarat buat pertama kalinya ini telah dihadiri 47 perserta dari seluruh negara yang terdiri daripada kumpulan Penulis Wanita IKRAM Nasional atau lebih dikenali sebagai Sahabat PenaWan.

Selain bertujuan mengadakan pemilihan ahli jawatankuasa baharu Sahabat PenaWan, mesyuarat ini juga bertujuan mengumpulkan penulis-penulis wanita dari seluruh negara serta mendengar perkongsian daripada panelis-panelis jemputan yang berpengalaman dalam bidang penulisan.

Hadir dalam mesyuarat itu, penulis Muharikah atau nama sebenarnya Dr. Nur Aisyah Zainordin yang berkongsi tip menulis ketika menyampaikan tajuk “Menulis: Hobi atau Misi?”

“Menulis lebih kepada perkongsian rasa. Bukan kerana ‘aku tahu dan kamu tidak tahu’, bukan untuk mengajar-ajar pembaca. Jika tidak, penulis akan ada rasa terbeban untuk menuliskan sesuatu,” demikian kata beliau.

Sementara itu, Nazrin Aneeza, penulis ‘Novel Hanya Dia Untukku’ turut hadir berkongsi dengan para peserta berkaitan penulisan.

“Setiap apa yang berlaku dalam hidup kita mesti ada tempat rujukan,” katanya.Justeru menurutnya, pada setiap bab dalam novel beliau ada dimasukkan hadis dan ayat-ayat al-Quran.

Dalam pada itu, Ir. Endok Sempo selaku Penasihat PenaWan dalam ucapannya turut mengupas isu-isu wanita yang boleh dijadikan sebagai bahan utama dalam penulisan.

Perkongsian Nazrin Aneeza, Talk Show dan Ahli Jawatankuasa baharu PenaWan

Sebelum berlangsungnya mesyuarat turut diadakan Talk Show yang bertajuk “Trend Terkini Pembaca’ bersama Mohd Ikram Mohamad Nor Wazir, Pengurus Penerbitan di PTS Milennia Sdn Bhd dan Fatin Syamimy Liana Badaruddin, Pengurus Iman Publication.

Kumpulan Nasyid Ulwan Artista, yang mewakili belia wanita turut mempersembahkan tiga buah lagu, menghiburkan para peserta PenaWan.

Berikut adalah Ahli Jawatankuasa PenaWan 2017-2019 hasil keputusan pemilihan dalam mesyuarat tersebut:

Penasihat: Ir Hjh Endok Sempo Mohd TahirPengerusi Tetap: Norhayati SidekPengerusi: Nurul Faizah Abd HamidTimbalan Pengerusi: Jannatun Nisa JahasnumSetiausaha: Umairah ShafeiBendahari: Siti Hajar Shuid

Ahli Jawatankuasa:1. Nik Aishah Nik Hitam2. Nik Khatijah Nik Mud3. Husna Abd. Rahman4. Masturah Mohd Arep5. Ezzah Syahira Halim

Turut dilantik lima wakil dari Zon Tengah, Utara, Selatan, Timur serta Sabah dan Sarawak.

“Syabas dan tahniah kepada semua ahli jawatankuasa yang dilantik. Semoga amanat ini dapat dipikul dalam melancarkan perjalanan dakwah dalam penulisan,” ujar Pengerusi Biro Media Wanita IKRAM, Dr Hafidzah Mustakim.

Pengerusi baharu PenaWan, Nurul Faizah berkata, beliau berharap dengan penubuhan organisasi ini, ia dapat membantu melahirkan penulis wanita yang konsisten dalam penulisan.

Lagi foto AGM PenaWan 2017: http://bit.ly/2lQcjja

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


The Jeopardisation of Children’s Rights in Underage Marriages

Recently, Malaysians were alarmed by and showed great concern towards the marriage of an 11-year-old girl to a 41-year-old man.

The writer, Syafiqah binti Abdul Razak, is a Syariah lawyer and advocate & solicitor at Messrs. Atiqah Syafiqah & Associates. She is also a committee member of the Child Advocacy and Development Bureau, under Wanita Pertubuhan IKRAM Malaysia, and wishes to respond to this issue through legal and social perspectives.

In Islamic jurisprudence, a marriage is considered valid when the pillars of matrimony are fulfilled. These comprise the bridegroom, the bride, the bride’s wali (custodian), two witnesses, and solemnisation.

Additionally, in the case of underage marriage, the wali’s approval is mandatory. Regarding the aforementioned case, it is understood that the marriage was agreed to by the girl’s parents.

In Malaysia, Section 8 of the Islamic Family Law (Kelantan) Enactment 2002 has set minimum age limits for a marriage to be legal:

“No marriage may be solemnised under this Enactment where the age of the man is under eighteen or the age of the woman is under sixteen except where the Syariah Judge has granted his permission in writing in certain circumstances.”

The writer is informed that the bridegroom in question is already married and is Kelantanese; he is thus subject to Malaysian law. As no consent was obtained from a Syariah Judge, the marriage is in breach of this section and hence contradicts legal procedure.

The bridegroom is also liable to be fined following that no prior consent for polygamy was acquired from the court either. Section 124 of the Islamic Family Law Enactment (Kelantan) 2002 states:

“Any man who, during the subsistence of a marriage, contracts another marriage in any place without the prior permission in writing of the Court commits an offence and shall be punished with a fine not exceeding one thousand ringgit or with imprisonment not exceeding six months or with both such fine and imprisonment.”

The writer is of the opinion that underage marriage causes more harm than good.

A psychological review must be carried out to see whether the child is ready to shoulder the responsibility of being a wife. A marriage is more than a means for sexual release, for it also entails rights and responsibilities of both partners.

Therefore, in this particular case, the child’s custodian needs to play an active role in monitoring her welfare. Any and all assistance needed should be provided throughout matrimony.

Special attention must additionally be given to the child’s future. Early marriage, without the required knowledge and prior life experience needed, is tantamount to compromising her development.

The writer firmly believes that Malaysian law has provided clear conditions in the matter of the minimum age for marriage, to protect and ensure the rights of women.

In conclusion, particular care should be taken to avoid exploitation. The future of a child is of utmost importance, and marriage at an early age cannot guarantee this matter. If an individual intends to alleviate the bride’s family of poverty, for example, he may give financial assistance for schooling purposes or engage in other means rather than take her hand in marriage.

Writer: Syafiqah binti Abdul Razak, advocate & solicitor and syarie lawyer at Atiqah Syafiqah & Associates, Bo. 559-A, Jalan Samudera Utara, Taman Samudera, 68100 Batu caves Selangor Darul Ehsan.
E-mail: atiqahsyafiqahassociates@gmail.com
Tel: 03-61786831
Translated by Nur Artricia Mohd Jefrin and Dr. Daniel Kamal Bahrin and edited by Dr. Daniel Iqram, Pedants

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


‘Warkah Buat Anakku’ untuk anak yatim yang ditaja

Menurut MyCARE, inisiatif ini diwujudkan antara lain bertujuan untuk mengukuhkan talian antara penaja dan anak yatim sempena kempen “Bulan Anak Yatim” sepanjang bulan Mac ini.

“Penaja boleh bertanya khabar, memberi nasihat dan kata-kata semangat kepada anak-anak yatim yang ditaja oleh mereka.”

Apa yang menariknya, warkah boleh dihantar sama ada dalam Bahasa Melayu, Bahasa Inggeris atau Bahasa Arab.

“Setiap penyertaan akan diproses oleh pihak MyCARE untuk diterjemahkan (Bahasa Melayu dan Inggeris) serta penghantaran.”

Warkah perlulah dihantar selewat-lewatnya pada 31 Mac 2017 melalui pautan http://bit.ly/warkahbuatanakku17

“Warkah ini dijangka sampai kepada anak-anak pada bulan Ramadan 2017 nanti, insya-Allah.”

Justeru itu, MyCARE menjemput semua penaja anak yatim untuk mengambil peluang dan ruang ini dengan harapan warkah tersebut akan menambahkan keceriaan dan semangat anak-anak ini.

Untuk maklumat lanjut, hubungi Puan Raimi Sayuti atau Pn Norlela Hussin di talian 03-89412341/ 013-744476.


Calon PRU15: Pilih Wakil Rakyat Yang Mampu

Seseorang itu dilihat mampu memimpin bukan sahaja dipandang sebagai pemimpin kerana jawatan yang disandangnya, tetapi disebabkan oleh kemampuan dirinya sendiri walaupun tiada jawatan.

Ertinya tanpa jawatan dan pangkat, dia mampu dan dilihat mampu untuk memimpin.

Bakat kepimpinannya bersifat semula jadi tanpa perlu memakai apa-apa jawatan hingga mampu memberikannya kuasa dan pengaruh tersendiri di mana sahaja beliau diposisikan.

Ini adalah ciri individu yang dikatakan ada kemampuan untuk memimpin. Sekiranya diberikan amanah kepadanya, beliau bukan sahaja melunaskan tanggungjawab dengan cemerlang, tetapi mampu menyerlah menggalas tugasan melangkaui jangkaan asal.

Masihkah ingat ketika Ketua Hakim Negara, Tun Tengku Maimun Tuan Mat menguruskan kes pendakwaan penyelewengan dana RM42 juta milik SRC International Sdn Bhd terhadap Dato’ Seri Najib Razak?

Ramai tidak menjangkakan mantan Perdana Menteri itu akan berhadapan dengan hukuman penjara atas kesalahan yang disabitkan terhadapnya.

Banyak kes berprofil tinggi yang telah digugurkan tanpa pendakwaan sebelum ini telah menimbulkan spekulasi dan persoalan hingga mencermarkan kredibiliti institusi kehakiman negara.

Namun, Ketua Hakim Negara itu telah menjalankan tugasan kehakiman dengan tegas atas prinsip yang jelas dan keberanian walaupun berhadapan dengan pelbagai mehnah termasuk ugutan bunuh yang ternyata gagal menggugat tugas beliau.

Terjatuhnya hukuman terhadap pihak yang berkedudukan tinggi melalui perbicaraan yang mengikut prosedur dikatakan telah mengembalikan kepercayaan rakyat terhadap institusi kehakiman negara sebagai badan kehakiman yang berintegriti.

Kepimpinan seperti ini telah memperbaharui semangat penyatuan dan meniupkan keyakinan kepada rakyat ke arah Malaysia yang lebih baik.

Malaysia memerlukan pemimpin yang mampu berani membuat perubahan tanpa khuatir ia adalah langkah politik yang tidak popular.

Langkahnya harus telus demi rakyat dan negara melebihi kepentingan diri atau parti. Pemimpin sebegini mampu membangunkan negara bergerak lebih pantas ke hadapan dan menyelamatkan kerosakan yang telah mengakibatkan banyak kerugian.

Oleh itu, pemimpin yang lemah, tidak mampu berkhidmat dengan baik untuk rakyat, membuat onar, korup dan rasuah harus dipecat dan tidak wajar dipilih semula.

Kejatuhan mantan Perdana Menteri United Kingdom (UK), Liz Truss yang hanya dapat bertahan selama 45 hari pemerintahan harus dijadikan iktibar bahawasanya pemimpin yang lemah dalam mengurus dan mentadbir memberikan ancaman yang tinggi impaknya.

Apa yang terjadi kepada UK dalam tempoh singkat pentadbiran tersebut tidak harus dilupakan. Melalui sokongan Liz Truss, bajet mini yang dibentangkan oleh Menteri Kewangan Kwasi Kwarteng  telah menyebabkan masalah ekonomi yang besar.

Ia disebut menjadi pencetus atas kejatuhan nilai mata wang Pound Sterling dan mencetuskan panik pada pasaran kewangan. Tindakan beliau telah dikritik dan ditolak oleh partinya sendiri sehingga didesak untuk lepaskan jawatannya. Terkini, Rishi Sunak telah diangkat sebagai Perdana Menteri yang baharu.

Pilihan Raya Umum ke-15 yang akan diadakan pada 19 November ini memberikan peluang kepada rakyat untuk memilih kerajaan yang mampu membina dan mengemudi Malaysia ke arah kemakmuran dan kesejahteraan selama lima tahun.

Sehubungan itu, selidik dan semak latar belakang bakal calon-calon PRU15 yang disenaraikan sebelum memangkah mereka. Pastikan calon yang hendak diundi adalah daripada kalangan yang mampu memimpin.

Sewajarnya penjejakan rekod mereka bersih daripada rasuah, berpengalaman dalam mengurus tadbir dengan cekap, berilmu dan berkemahiran untuk bertindak dengan tepat, mudah didekati serta mengalu-alukan teguran demi penambahbaikan.

Pemimpin atau wakil rakyat yang terlantik seharusnya dapat diharapkan untuk membawa suara rakyat untuk didengari dan dilihat penting. Wakil rakyat ini kelak akan bergabung tenaga dengan kerajaan yang memimpin untuk bekerja mengurus rakyat dan mentadbir negara ke arah kecemerlangan dan bukan sebaliknya.

Ingatlah, jangan terpengaruh dengan calon-calon yang mengucapkan ‘janji sayang’ mereka ketika berkempen, tetapi kemudian ‘melayang’ apabila berkuasa. Pilihlah yang kompeten dan mampu memimpin!

Pemimpin yang terhimpun segala kemampuan dan pengalaman memberikannya kredibiliti untuk memimpin rakyat dan negara menuju kemakmuran dan kesejahteraan, sekali gus teguh dengan cabaran terhadap anasir-anasir yang merosakkan.

Ini sepatutnya ciri pemimpin yang rakyat harus angkat dan dipangkah di kertas undi.

Basmin Maarof
Pegawai Jabatan Penyiaran dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM perhebat kempen Palestin

SERI KEMBANGAN – Walaupun PKP 3.0 sedang dilaksanakan, ia tidak menghalang penganjuran pelbagai aktiviti kempen Palestin diperhebatkan lagi di seluruh negara.

Pertubuhan IKRAM Malaysia (IKRAM) sedang menganjurkan kempen ‘Palestin Di Hati & Hentikan Keganasan Israel’ yang digerakkan di pelbagai peringkat bermula 23 Mei hingga 6 Jun 2021, dan ia boleh disambung mengikut keadaan.

Menurut Pejabat Setiausaha Agung IKRAM, konflik yang tercetus di Masjid al-Aqsa dan Gaza pada bulan Ramadan 2021 membuka episod kesengsaraan rakyat Palestin dengan keganasan rejim aparteid Zionis Israel.

“Bangunan dan rumah menjadi sasaran kehancuran. Setiap hari, rakyat biasa, keluarga, wanita dan kanak-kanak tidak terlepas daripada menjadi mangsa. Setiap detik adalah kritikal dalam suasana perang di sana.”

Tambahnya, objektif utama kempen ini adalah menyuburkan lagi kesedaran dan pendidikan massa tentang isu ini serta merancakkan lagi kutipan sumbangan bagi membantu Palestin melalui Humanitarian Care Malaysia (MyCARE).

Antara aktiviti kempen yang digerakkan ialah ceramah, webinar, usrah gabungan, daurah, penghasilan kolaj, video bertemakan Palestin dan banyak lagi untuk disebarkan melalui media sosial dengan tanda pagar #PalestinDiHati, #MyHeartAtPalestine dan #PalestinDiserang.

Justeru itu, IKRAM menyeru semua pimpinan dan ahlinya, baik di peringkat negeri dan kawasan serta institusi dan agensi khususnya, dan masyarakat umumnya, untuk menjayakan usaha ini demi membela Palestin.


IKRAM Muda FC layak ke Liga M3

Kemenangan IKRAM Muda FC ke atas Juara Liga Komuniti Puchong, Thai Selangor FC menyaksikan wakil daripada Selangor Social Premier League (SSPL) itu mengikuti jejak KSR Sains untuk bersaing di Liga M3 pada musim hadapan.

Dalam aksi yang mendebarkan itu, Thai Selangor FC mendahului perlawanan apabila Akmal Firdaus berjaya menewaskan penjaga gol IKRAM Muda FC, Syed Adney pada minit ke-19.

Namun begitu, IKRAM Muda FC berjaya bangkit pada penghujung babak pertama perlawanan setelah Ridhwan Johan menyudahkan hantaran Muhd Fakrulrazi pada minit ke-45.

Ridhwan kemudian mempamerkan ketajaman dengan meletakkan IKRAM Muda FC di depan apabila menjaringkan gol kedua pada minit ke-75.

Kedudukan 2-1 tidak bertahan lama apabila pemain gantian Thai Selangor FC, Vishu Raj berjaya menewaskan benteng pertahanan IKRAM Muda FC untuk menjaringkan gol penyamaan pada minit ke-83 yang membawa perlawanan ke masa tambahan.

Namun, Ridhwan Johan muncul wira dengan meledak hatrik pada minit ke-104 bagi memastikan IKRAM Muda FC mara ke perlawanan akhir kelayakan ke Liga M3 pada 28 Disember ini sekali gus menjadi pasukan terakhir untuk mengisi slot ke Liga M3 musim 2020.


Hidup bersama, main bersama

Selain beliau, pertandingan anjuran NGO-NGO dalam Gabungan Bertindak Malaysia (GBM) turut mendapat sokongan daripada dua lagi tokoh bola sepak negara, Datuk Soh Chin Aun dan Datuk Shukor Salleh.

Sidang media itu juga telah mengumumkan tarikh perlawanan akhir peringkat kebangsaan yang akan berlangsung pada 18 dan 19 Mac 2017 di Padang A dan B, Universiti Sains Islam Malaysia (USIM).

Turut hadir dalam sidang media Pengerusi GBM, Hj Zaid Kamaruddin, Pengerusi Jawatankuasa Masyarakat Madani IKRAM, Prof. Madya Hj Badlishah Sham Baharin, wakil-wakil NGO gabungan serta pihak urusetia pertandingan.

Perlawanan tersebut dibuka untuk disaksikan oleh orang awam secara percuma kerana ia merupakan program pertama kali melibatkan perlawanan bola sepak yang mewajibkan penyertaan sekurang-kurangnya tiga kelompok etnik Malaysia dalam setiap pasukan.

Setakat hari ini, pendaftaran untuk setiap kumpulan masih dibuka untuk negeri Pulau Pinang dan Negeri Sembilan.

Sebarang pertanyaan lanjut, sila layari facebook Gabungan Bertindak Malaysia (GBM).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Islamofobia di Perancis: Apa peranan kita?

Perancis pernah menjajah beberapa negara Muslim seperti Algeria dan Tunisia. Hubungan ini sudah berakar umbi sejak beberapa dekad.

Ketika Perang Dunia Pertama, Muslim dari Algeria pernah menjadi sebahagian daripada angkatan tentera Perancis dalam pertempuran Verdun. Masjid Besar di Paris dibina pada tahun 1922 bagi mengenang jasa mereka.

Selepas berakhirnya penjajahan di Tunisia dan Algeria oleh Perancis, berlaku imigrasi secara besar-besaran. Ada juga imigran dari Itali, Portugis dan Poland.

Selepas beberapa generasi, mereka telah berintegrasi ke dalam masyarakat. Kemudian pada tahun 60-an dan 70-an, pekerja imigran dari Senegal dan negara-negara Afrika lain pula mula membanjiri Perancis.

Pada tahun 1974, satu undang-undang telah digubal yang membenarkan pekerja imigran membawa keluarga masing-masing ke Perancis. Kemudian daripada itu, institusi pendidikan diadakan untuk anak-anak.

Masjid dibina untuk beribadat, sekolah-sekolah diselanggara mengikut acuan Islam, keluarga semakin berkembang dari hari ke hari dan kadar visibiliti komuniti Islam di Perancis semakin tampak.

Ini menjadi suatu masalah pada pandangan penguasa elit. Untuk berintegrasi, mereka berkehendak kepada satu komuniti; bertutur dalam satu bahasa dan budaya bagi mewujudkan satu komuniti nasional mengikut acuan negara.

Namun, generasi baru imigran yang mempunyai taraf ekonomi yang rendah telah naik ke tangga yang lebih baik. Kata mereka, “Kami ada hak dan wajib diberikan hak kami yang sewajarnya.”

Dari aspek sejarah, negara Perancis pernah diperintah oleh bangsawan dan gereja. Penindasan oleh pihak bangsawan dan gereja terhadap rakyat telah mencetuskan api Revolusi Perancis pada tahun 1789 hingga 1799 yang meranapkan pemerintahan oleh golongan bangsawan dan agamawan.

Pada tahun 1905, Undang-Undang Pemisahan antara Gereja dan Negara yang kemudiannya dipopularkan dengan dasar laicite menjadi asas negara sekular. Ramai gagal memahami laicite, yang mana ia bukannya alat untuk menghapuskan agama tetapi ia merujuk kepada kebebasan negara daripada kuasa mana-mana agama, sementara hak kebebasan termaktub dalam perlembagaan dan bebas untuk diamalkan.

Namun sejak kebelakangan ini, pada tahun 2004 bermulanya undang-undang yang melarang apa-apa simbol agama di sekolah-sekolah termasuklah larangan memakai tudung. Hal ini bukan sahaja menyaksikan pertembungan antara Islam secara terus dengan Perancis, tetapi juga pertembungan budaya dan adat.

Selepas terjadinya Tragedi 9/11 yang memberikan persepsi negatif terhadap Islam dalam skala global, kumpulan ekstrem kanan (far-right) seperti Marine Le Pen dan gerakan populis menaikkan isu-isu menentang pendatang demi melindungi identiti Perancis yang menyemarakkan lagi konflik terhadap kumpulan minoriti Muslim.

Umat Islam di Perancis hanyalah 10 peratus bahkan lemah pula dalam segenap aspek. Keganasan antarabangsa menjadikan komuniti Islam menjadi sasaran mudah oleh masyarakat Perancis untuk menyalahkan mereka apabila berlakunya insiden keganasan.

Ironinya, terdapat masjid-masjid di setiap bandar-bandar besar di Perancis. Komuniti Islam boleh menjalani kehidupan seperti biasa jika insiden ini tidak berlaku. Persoalan yang timbul, apakah cara untuk kita membantu saudara kita di sana? Adakah boikot cara yang terbaik?

Pada 2 November 2020 sejurus insiden pembunuhan Paty, pemimpin Masjid Besar Perancis, Lyon dan Kepulauan Reunion mengecam tindakan keganasan dan menolak keganasan atas nama agama. Mereka juga mengecam tindakan pemboikotan barangan Perancis sebagai tidak berasas dan menolak penggunaan Islam sebagai alat bagi mencapai kepentingan politik.

Masyarakat Islam diseru meningkatkan kadar visibility (penonjolan) mereka dalam media massa melawan naratif ekstrem kanan. Strategi dan perancangan harus bijak agar ramai yang lebih menghormati malah mendekati Islam sebagai agama keamanan.

Apa yang perlu dilakukan oleh umat Islam pada masa kini adalah untuk tidak membalas batu provokasi dengan api keganasan.

Kita harus mengambil contoh daripada seorang nenek tua yang berumur 75 tahun yang ditangkap militan al-Qaeda di Mali selama empat tahun.

Nenek itu bernama Sophie Petronin yang melalui pengalamannya dan pengkajiannya yang tulus terhadap kebenaran agama Islam itu telah menambat hati beliau untuk memeluk agama Islam meskipun di tengah-tengah kumpulan pengganas yang terpesong daripada ajaran Islam.

Kata-kata beliau ketika ditemu ramah, “Kamu mungkin kenal saya sebagai Sophie, tetapi nama saya kini adalah Maryam.”

Auzaie Shamsul Maarif, Ahli Jawatankuasa Antarabangsa IKRAM Muda

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Negara Rahmah: Nafas baru untuk Malaysia

Tahun baru kali ini disambut dengan suasana suram dengan kejatuhan Aleppo di tangan musuh Allah dan tahun 2016 juga menyaksikan kezaliman dan penindasan yang berterusan berlaku terhadap saudara seislam kita, Rohingya.

Di negara kita pula, rakyat terus resah dan gelisah dek pelbagai krisis yang melanda. Pertama adalah berkenaan urus tadbir ekonomi negara yang tidak transparen dan tidak berintegriti, hutang negara terus meningkat dan kos sara hidup menjadi semakin tinggi. Kita juga berhadapan dengan fenomena kemiskinan yang semakin mencengkam, jurang pendapatan yang bertambah luas, kejatuhan ringgit yang mendadak dan ramai yang berhadapan risiko kehilangan pekerjaan kerana situasi ekonomi yang tidak menentu.

Kedua, isu yang besar juga dihadapi oleh rakyat Malaysia, iaitu isu politik. Pemerintah mengamalkan politik kepartian yang sempit, penyalahgunaan kuasa dan politik dan selama kita merdeka, kita dimomokkan dengan politik perkauman sehingga menafikan hak kaum-kaum lain di Malaysia.

Ketiga, isu sosial. Pendidikan negara kita yang masih gagal dalam menuju pembangunan modal insan kelas pertama. Isu perpaduan nasional melibatkan perpaduan antara kaum dan kesatuan merentas negeri Sabah, Sarawak dan Semenanjung Malaysia. Seterusnya, keruntuhan institusi keluarga yang semakin meningkat dan keruntuhan sosial serta akhlak generasi muda yang semakin tenat.

Dalam al-Quran, Allah telah menyebut dalam Surah ar-Ruum: 41, “Telah tampak kerosakan di darat dan di laut disebabkan kerana perbuatan tangan manusia“. Dan Rasulullah SAW juga pernah bersabda, “Jika urusan diserahkan kepada bukan ahlinya, maka tunggulah kehancuran”.

Berdasarkan keadaan negara kita yang sebegini, ia sangat memerlukan pembaikan dan pengislahan yang menyeluruh, perubahan yang mendasar harus dilakukan oleh gabungan organisasi masyarakat madani atau NGO bersama gabungan parti-parti politik yang mampu memiliki keupayaan untuk memenangi Pilihanraya Umum (PRU) akan datang serta mampu menguruskan perjalanan pentadbiran negara dengan lebih baik.

Jika sebelum ini kita fokus mengislahkan masyarakat, sekarang adalah masanya kita membaik pulih negara.

Pemimpin perlu mencontohi kepimpinan Umar al-Khattab RA dalam tadbir urus negara

“Orang yang paling sakit seksaan pada hari kiamat adalah pemimpin yang zalim dan curang.”  (HR Thabrani daripada  Abdullah bin Mas’ud RA).

Sebuah kisah yang signifikan dan perlu kita ambil iktibar ialah tentang kisah Umar al-Khattab RA yang mana berlaku selepas peperangan dengan kerajaan Parsi. Umar membahagikan harta rampasan perang iaitu kain kepada rakyatnya. Keesokan hari, rakyatnya masing-masing memakai baju daripada kain yang dibahagikan termasuk Umar al-Khattab RA.

Tiba-tiba bangun seorang sahabat dan membantah, “Kami tidak mahu mendengar dan taat pada tuan”. Lalu Umar bertanya, “Mengapa kamu berkata begitu?” Kemudian dia membalas, “Dari mana kamu mengambil baju yang kamu pakai ini sedangkan jika ikut pembahagian semalam, kain yang kamu dapat tidak cukup untuk tubuh kamu”. Maka Umar menyuruh anaknya, Abdullah bangun untuk menjelaskan. Maka kata Abdullah, “Saya beri bahagian saya kepada ayah saya”.

Inilah contoh terbaik daripada seorang pemimpin. Membenarkan rakyat bertanya seperti Saidina Umar al-Khattab yang terbuka kepada muhasabah dan mempraktikkan ketelusan dalam pemerintahan.

Sebuah gagasan yang menjadi nafas baru untuk Malaysia

Sempena Tahun baru 2017 ini, Pertubuhan IKRAM Malaysia (IKRAM) sebagai sebuah NGO masyarakat madani terus komited membawa dan merealisasikan idea atau gagasan yang dinamakan “Gagasan Malaysia Menuju Negara Rahmah” (Gagasan MMNR).

Gagasan MMNR ini sangat signifikan dan ia merupakan ciri-ciri negara yang kita impikan bersama pada masa akan datang dan usaha merealisasikannya perlu bermula daripada sekarang, bukan sahaja daripada pihak pemerintah, tetapi juga rakyat. Kedua-dua pihak harus bergandingan dan bekerjasama dalam membentuk negara yang lebih sejahtera dan makmur dengan menggerakkan amal dakwah dengan pendekatan rahmatan lil alamin, memelihara hubungan baik dengan masyarakat muslim dan bukan muslim dan membangunkan tapak politik ummah yang kuat di dalam negara untuk kelangsungan demokrasi yang matang.

12 Ciri Asas Negara Rahmah, yang menjadi impian setiap jiwa rakyat Malaysia:

1. Kepimpinan negara yang kompeten dan berintegriti2. Sistem pemerintahan yang berasaskan semak dan imbang yang berkesan3. Tadbir urus yang baik4. Undang-undang yang adil5. Masyarakat yang berilmu, berakhlak dan penyayang6. Institusi keluarga yang utuh7. Hubungan etnik dan penganut agama yang harmoni8. Ekonomi yang mampan9. Agihan kekayaan yang saksama10. Pembangunan yang lestari11. Kebajikan, kesihatan dan keselamatan rakyat terpelihara12. Menerajui usaha-usaha keamanan dan kesejahteraan sejagat

Memetik kata-kata Dr Hj Mohd Parid Sheikh Ahmad, Presiden IKRAM dalam ucaptama beliau pada Perhimpunan Tahunan IKRAM (PTI 2016), “Negara Rahmah Mithali yang ingin kita bangunkan di Malaysia ialah sebuah negara rahmah yang menaungi penduduknya, melebarkan naungan tersebut ke bahagian lain dunia secara berperingkat-peringkat pada masa hadapan agar dunia sepenuhnya berubah kepada dunia baru yang rahmah, saling menyantuni semua penjurunya dengan santunan kemanusiaan, santunan ihsan dan santunan peradaban”.

Ayuh rakyat Malaysia, bangkit dan terus mendokong gagasan yang akan kita realisasikan bersama ke arah pembentukan Negara Rahmah!

Penulis:Nik Fatma Amirah Nik Muhamad Biro Penyelidikan IKRAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Takziah atas pemergian Khairul Anuar Haji Uning

Pemergian Almarhum merupakan suatu kehilangan besar kepada generasi pemuda yang rindukan penegakan Islam khususnya kepada Dewan Pemuda PAS Wilayah Persekutuan. Kami mendoakan agar beliau termasuk dalam kalangan golongan yang diungkapkan dalam Surah al-Ahzab ayat 23:

“Di antara orang-orang yang beriman itu, ada yang bersikap benar menunaikan apa yang telah dijanjikannya kepada Allah (untuk berjuang membela Islam); maka di antara mereka ada yang telah selesai menjalankan janjinya itu, dan di antaranya ada yang menunggu giliran; dan mereka pula tidak mengubah (apa yang mereka janjikan itu) sedikit pun.”

Semoga Allah menerima segala amalan beliau dan memberi kesabaran kepada keluarga Almarhum untuk meneruskan kehidupan dan perjuangan mencapai redha Allah.

Naib Presiden Pengerusi JK Belia dan RemajaPertubuhan IKRAM Malaysia


Penglibatan IKRAM membantu masyarakat Islam Rohingya

Kita mendapat jemputan dari Gabungan setelah kita menghubungi pihak pengurusan berkenaan sejak mula isu pembunuhan umat Islam Rohingya bermula. Kita telah terlibat sama solat hajat berjamaah, doa dan munajat oleh imam masyarakat Rohingya, demonstrasi aman telah disertai oleh hampir 3,000 penduduk Rohingya di Malaysia.

2. Kenyataan media IKRAM bersama wakil SHURA telah dibuat dengan TV Al-Hijrah telah selepas program Munajat di perkarangan Masjid Negara.

3. Pertemuan antara IKRAM diwakili Pengerusi JKHA dengan Cikgu Azmi Hamid (SUA MAPIM-SHURA) telah dibuat, kita telah menyatakan kesediaan untuk turut serta dalam agenda membantu masyarakat Rohingya.

4. Pada 1 Julai 2012, mesyuarat Sekretariat Kemanusiaan Rohingya telah dibuat di bilik Mesyuarat Urusetia Penerangan Negeri Kedah, Wisma Darul Aman, Alor Setar, Kedah. IKRAM diwakili oleh Wan Yusof dan Ahmad Kamal (YDP IKRAM Alor Setar) mewakili IKRAM Kedah. Selain IKRAM, NGO-NGO lain yang hadir di mesyuarat ini adalah ABIM, WADAH, PUM, MAPIM, TERAS, PERMUAFAKAT, SHURA Thailand, SHURA Myanmar dan wakil-wakil komuniti Rohingya. Beberapa keputusan utama telah dibuat iaitu:

i. Menjalankan aktiviti kutipan dana/kewangan dengan lebih pesat untuk dihantar segera

ii. Menjalankan aktiviti roadshow penerangan isu umat islam Rohingya dengan lebih pesat terutamanya di Lembah Kelang.

iii. Menubuhkan Tabung Mustad’afin Rohingya (TMR)

iv. Berusaha menghantar kapal kemanusiaan ke Arakan pada kadar segera.

v. Menghantar delegasi NGO Islam ASEAN ke Myanmar sebelum Ramadhan.

5. Pada 1 Ogos 2012, IKRAM diwakili oleh Wan Mohd Yusof telah menyertai delegasi kemanusiaan NGO Islam Asean ke Myanmar pada 1 Ogos 2012 hingga 3 Ogos 2012. IKRAM akan mengenal pasti kaedah dan bentuk sumbangan yang boleh dibuat untuk masyarakat Islam Rohingya.

6. Tindakan susulan akan dibuat selepas lawatan ini ialah :

a. Menubuhkan JK Khas membantu Rohingya

c. Menjalankan aktiviti dan roadshow bersama ahli dan masyarakat.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM dan Gabungan Masyarakat Madani

IKRAM telah lama terlibat dalam pelbagai gabungan NGO. Antara yang paling awal adalah penglibatan dalam ACCIN (Allied Coordinating Committee of Islamic NGO’s). Hj Zaid Kamaruddin pernah menjadi Pengerusi ACCIN. Antara perkara penting yang dilakukan oleh ACCIN pada awal penubuhannya adalah usaha membantah penubuhan IFC (Inter Faith Council). Usaha membantah penubuhan IFC ini diteruskan semasa Hj Zaid Kamaruddin menjadi Pengerusi ACCIN. Ibu Pejabat JIM pernah menjadi pejabat sekretariat gerakan membantah IFC.

Seterusnya adalah penglibatan dalam GMI (Gerakan Mansuhkan ISA) yang dianggotai oleh lebih lapan puluh buah organisasi. Objektif utama GMI adalah untuk memansuhkan ISA dan membebaskan semua tahanan. Pengerusi JK Kerja pertama GMI adalah Hj Zaid Kamaruddin manakala Pengerusi kedua adalah Hj Syed Ibrahim Syed Noh.

Berkaitan Bersih 2.0 (Gabungan Pilihanraya Bersih dan Adil), Hj Zaid Kamaruddin, Presiden JIM ketika itu, adalah antara pengasasnya. Matlamat Bersih 2.0 adalah untuk memperjuangkan pilihanraya bersih, bebas dan adil. Gabungan Bersih 2.0 adalah inisiatif pelbagai NGO dan merupakan lanjutan daripada gabungan Bersih, yang dipimpin oleh parti-parti politik.

GBM (Gabungan Bertindak Malaysia) diasaskan bagi melahirkan Malaysia yang lebih baik. Ia merupakan gabungan NGO dari pelbagai latarbelakang. Piagam GBM mempunyai 15 perkara yang disepakati oleh semua anggota GBM. Pada masa ini fokus GBM adalah dalam bidang pendidikan, perpaduan nasional dan ekonomi.

MAIM (Majlis Islami Malaysia) adalah gabungan NGO Islam yang telah diusahakan semasa Ustaz Nakhaie Ahmad menjadi Pengerusi Yayasan Dakwah Islamiah Malaysia (YADIM). IKRAM telah memainkan peranan yang aktif bagi menjayakan MAIM.

Negara-Ku (Gerakan Rakyat Untuk Menebus Kembali Negara Malaysia) adalah inisiatif terkini bagi menangani ketegangan kaum, agama dan politik yang dicetuskan oleh pelbagai pihak. Hj Zaid Kamaruddin, Naib Presiden IKRAM adalah Pengerusi Jawatankuasa Pepandu.

Semua penglibatan adalah dalam rangka melaksanakan tanggungjawab bagi membina sebuah negara Malaysia yang lebih baik.

Bersama-sama kenyataan ini disertakan carta untuk merumus fakta-fakta di atas. Semoga ia membantu memperjelaskan tentang penglibatan IKRAM dan JIM dalam pelbagai gabungan masyarakat madani.


Abolition of UPSR: A Call-to-Action for the new generation of education reformers

Each group certainly has their own justifications for their views. Notwithstanding, there is also another group that has chosen to be neutral in their stance, neither supporting nor rejecting the move.

Whatever the reactions, I am of the view there is another very important segment of the society that we should keep an eye on with regards to their response to this announcement – whether they choose to reject, accept, or remain neutral.

In my opinion, the group that should pay close attention to this latest development are the students in tertiary education institutions that are currently pursuing courses in Education (or just recently graduated). Why? Because the responsibility to shape the education system especially at the primary school level lies on their shoulders.

I believe that in the next 10-20 years, they will be the main driving force for the success of our education system, particularly at the primary school level. This is an essential stage for the development of one’s character and behaviour before entering the secondary / university levels.

Before we go any further, we need to ask these aspiring future educators (mahasiswa), what are the ambitions that they have for the primary school students? Or in other words, what is the idealism that they wish to impart on the young students?

Having a sound and clear ambition is important to shape the attitudes and stances of these mahasiswa in dealing with any development or changes of the education system. Otherwise, they would be left out from the crucial part of the process and would merely become observers and implementers.

On the contrary, an ambiguous and vague ambition would prevent them from seeing the real problems taking place within the current system and culture.

They would be more likely to remain with the status quo. Even if they see the existence of the problem, they would not be inclined to improve the situation or even worse, they would be devoid of ideas on how to elevate the schools to reach the idealism that they initially hoped for.

Thus, the mahasiswa need to be aware of the enormous task coming their way. When there are decisions made that would unquestionably change our education system such as the abolition of UPSR, they would need to instil a reformist way of thinking in order to carry out the necessary reconstruction work.

This reconstruction work is required to ensure that our future education system (in 10 – 20 years’ time) would be able to solve the problems that are currently happening today.

Furthermore, mahasiswa should be the pioneers in coming up with critical and in-depth discourse on how to interact and react to this scrapping of UPSR. The empty space surrounding this issue should be immediately filled with contemporary ideas and conversations and not left to be spoken by the public alone.

Mahasiswa that are directly involved with this matter through their courseworks, lectures, and reading materials on education should be at the forefront of this type of discourse. The discourse also should not be limited to the framework of the current system but should be treated as an open platform that is receptive to various fresh ideas and concepts.

Hence, mahasiswa should always re-examine all the problems that have been happening. Deep dive into the respective pedagogies and philosophies. Build strong networks with fellow Education students from all over the world – from Nusantara and Asia to Middle East and Europe; to enable productive knowledge transfer and sharing of ideas.

Such initiatives are key in improving one’s critical thinking ability; strengthening attitudes and stances; enhancing moral and social awareness; and expansion of one’s worldview and mindset.

Do not get caught up in the stigma that ‘young people’ are not ready to talk about education. Remember, mahasiswa are a generation of innovators, and not of duplicators.

Therefore, it is important that the value of reform is infused into the mahasiswa to guide them when they eventually occupy primary positions in reconstructing our education system.

Come the year 2030, we would be assured the country’s education landscape would have been developed by the hands and minds of these mahasiswa.

It would only take a little courage and audacity, along with a bit of patience, to triumph over banality and doubtfulness.

Mahasiswa should realize that their ultimate role is more than just a teacher, but a teacher that carries out the functions of an intellectual.

Mohd Hafiz Abdul HamidKetua IKRAM MudaPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…